qundao/data-zh-poetry huggingface dataset:
春日晓起有感
作者：丽江木知府
朝代：明

床侧支赜忆故情，忽闻檐外有啼莺。夜来记得游春梦，柳下花前一字行。
杜鹃词
作者：丽江木知府
朝代：明

山前杜宇哀，山下杜鹃开。肠断声声血，郎行何日回？
病起
作者：丽江木知府
朝代：明

临晓新梳发，呼儿卷幔纱。平生行乐惯，病起即看花。
自种柳
作者：丽江木知府
朝代：明

双杨初种几经春，始见长条已拂尘。万缕绿阴堪作帐，一枝不许赠行人。
览镜
作者：丽江木知府
朝代：明

借览青铜镜，香奁出绣栊。喜看今日面，不改旧时红。
采莲词二首
作者：丽江木知府
朝代：明

石榴裙卷足如霜，折得红莲满抱香。羞向人前女儿貌，手遮西日看湖湘。弱袂长鬟荡水中，钏文钗影入荷丛。鸣榔惊起韩朋鸟，一个西来一个东。
采莲词二首·其一
作者：丽江木知府
朝代：明

石榴裙卷足如霜，折得红莲满抱香。羞向人前女儿貌，手遮西日看湖湘。
采莲词二首·其二
作者：丽江木知府
朝代：明

弱袂长鬟荡水中，钏文钗影入荷丛。鸣榔惊起韩朋鸟，一个西来一个东。
饮春会
作者：丽江木知府
朝代：明

官家春会与民同，土酿鹅竿节节通。一匝芦笙吹未断，蹋歌起舞月明中。
一笑轩为指南禅师赋
作者：乌斯道
朝代：明
体裁：古风

一笑轩，在何处，远在乐清之徼，灵山之岵，山倚东溟凤飞舞。禅师燕坐薝卜林，玉环堕地烟霞深。螺光夜蜚明月浦，猿声昼落清风岑。绿筠江上碧天阔，石梁下有苍龙吟。云髻峨峨两峰起，雁荡回头似千里。天台刘阮隔松萝，虎啸寒岩月如水。金鹅玉几相钩连，古洞天垂四窗底。千峰飞绕五云门，禹穴沈沈石苔紫。梅花傲兀西湖春，苏堤烟草迷香尘。细数经行总尘迹，落花啼鸟空怜人。欲度蓬莱路非远，弱水无端忽清浅。归来故山寻旧游，但见荆棘埋荒丘。更复凭阑视千古，海内分并几朝暮。豪家贵戚趁风云，不直朝阳敛春雾。才萟有人誇第一，独恨长生苦无术。学仙纵复三千年，世上无过似今日。空林昨夜起秋风，悄然目送归飞鸿。诗倾三峡不可写，都付青天一笑中。青天一笑知者少，白日当空解相照。不如身世作虚空，悟得拈花发微笑。
丁孝子诗
作者：乌斯道
朝代：明

丁鹤年，精诚之心上达九天。丁鹤年，精诚之心下达九泉。先翁曾长武昌县，死葬山中厄兵变。山中父老怀甘棠，修筑堂封自相劝。鹤年避乱东海头，年深道阻生烦忧。乱靖还寻武昌路，泪痕滴满先翁丘。彷徨改葬樊山侧，不惜黄金换沙石。此身尚在天地间，何事能令慰朝夕。卜日已定雨漫漫，十日不止难下棺。仰首呼天雨中拜，雨为阁驻阴云端。葬后仓皇下山去，大雨依然大如注。是时送葬纷如云，祭奠争趋墓边路。母困干戈生别离，儿大母死才得归。但闻母死葬村落，问人葬地俱不知。村落蓬蒿暗荒土，数月走寻心独苦。焚香祝母如有灵，为报沉沦在何许。梦中忽见别时容，步上高堂言未终。牵衣恸哭自惊觉，清晨起接邻家翁。翁言昨夜梦而母，亲出房栊赠尊酒。梦间此夕精灵通，早晚应当见枯朽。共披荆棘凌风霜，平地有坎疑有藏。洒饭陈辞属深土，遗骸果见生辉光。恐认他人心臲？，啮血淋漓试枯骨。枯骨通红知可征，一齿当门正如漆。重制衣冠新作坟，迁葬母骨安母魂。积恨谁知满胸臆，烈风顿扫空中云。丁鹤年，病且癯，何异常人七尺躯。丁鹤年，能读书，何人不解探玄珠。一片精诚独如此，回首世人空有子。
丁孝子诗
作者：乌斯道
朝代：明
体裁：古风

丁鹤年，精诚之心上达九天。丁鹤年，精诚之心下达九泉。先翁曾长武昌县，死葬山中厄兵变。山中父老怀甘棠，修筑堂封自相劝。鹤年避乱东海头，年深道阻生烦忧。乱靖还寻武昌路，泪痕滴满先翁丘。彷徨改葬樊山侧，不惜黄金换沙石。此身尚在天地间，何事能令慰朝夕。卜日已定雨漫漫，十日不止难下棺。仰首呼天雨中拜，雨为阁驻阴云端。葬后仓皇下山去，大雨依然大如注。是时送葬纷如云，祭奠争趋墓边路。母困干戈生别离，儿大母死才得归。但闻母死葬村落，问人葬地俱不知。村落蓬蒿暗荒土，数月走寻心独苦。焚香祝母如有灵，为报沉沦在何许。梦中忽见别时容，步上高堂言未终。牵衣恸哭自惊觉，清晨起接邻家翁。翁言昨夜梦而母，亲出房栊赠尊酒。梦间此夕精灵通，早晚应当见枯朽。共披荆棘凌风霜，平地有坎疑有藏。洒饭陈辞属深土，遗骸果见生辉光。恐认他人心臲�，啮血淋漓试枯骨。枯骨通红知可征，一齿当门正如漆。重制衣冠新作坟，迁葬母骨安母魂。积恨谁知满胸臆，烈风顿扫空中云。丁鹤年，病且癯，何异常人七尺躯。丁鹤年，能读书，何人不解探玄珠。一片精诚独如此，回首世人空有子。
七月十五夜对月次蒋孟瞻韵
作者：乌斯道
朝代：明
体裁：七言律诗

清虚之府在眉端，忽见骖鸾下紫坛。昨夜不如今夜坐，老年那似少年看。鱼龙出水金波动，鸟鹊无枝玉露寒。定远云深乡梦断，酒尊空复恨长乾。
上天官尚书予初以布衣上京作此求退
作者：乌斯道
朝代：明
体裁：七言律诗

九重颁诏拔儒绅，海内均沾雨露新。倦鹤岂能冲碧汉，残花无复向青春。螭头秉笔文章伯，凤辇含香骨鲠臣。黼黻皇猷今已盛，鮿生甘作太平民。
与揭伯防先生桂彦良重游东山分韵得鸟字
作者：乌斯道
朝代：明
体裁：古风

荏苒岁云暮，霜露摧百草。东山松柏姿，青青故相好。我有违旷思，戾兹涉远道。斗酒斟酌之，良以慰孤抱。所悲无定居，依依若飞鸟。愿藉山中云，优游以终老。
与诸友山中晚行
作者：乌斯道
朝代：明
体裁：五言律诗

山林甘寂寞，朋友得从容。清吹来双涧，斜阳隔数峰。败田沙草细，阴巷石苔重。谁料江城客，还来蹑旧踪。
东山燕集
作者：乌斯道
朝代：明
体裁：古风

东山足游眺，燕客开轩窗。峨冠粲新制，绿酒澄春缸。登高各能赋，悠悠见西江。朗怀发高咏，逸思凌鸿庞。眷兹典坟在，弟昆才彦双。还归惬幽意，信哉歌乐邦。
东湖
作者：乌斯道
朝代：明
体裁：七言律诗

东湖天阔岸萦回，一曲中间有镜开。渔艇每从山后出，佛灯多落水中来。凌寒身在清虚府，访古人行紫翠堆。鲍益庙前情不尽，白沙青石荫苍苔。
中秋迟云林先生不至越五日见访有感
作者：乌斯道
朝代：明

美人涉江水，爱此鸥鹭閒。参差各怅望，江水渺波澜。萧萧风日中，蔼蔼松竹间。天乎贷予时，再晤良不难。美人涉江水，将以采芳草。空筐非所思，踟蹰向周道。岂无江上花，容华戾中抱。白露秋已零，其能弃衰槁。
中秋迟云林先生不至越五日见访有感·其一
作者：乌斯道
朝代：明
体裁：古风

美人涉江水，爱此鸥鹭閒。参差各怅望，江水渺波澜。萧萧风日中，蔼蔼松竹间。天乎贷予时，再晤良不难。
中秋迟云林先生不至越五日见访有感其二
作者：乌斯道
朝代：明
体裁：古风

美人涉江水，将以采芳草。空筐非所思，踟蹰向周道。岂无江上花，容华戾中抱。白露秋已零，其能弃衰槁。
中秋遇雨次赵之才韵
作者：乌斯道
朝代：明
体裁：七言律诗

凄风冷雨正绸缪，佳节难将酩酊酬。何处自看今夜月，好怀空待一年秋。灯昏远市更初咽，云抱寒城地欲浮。明日先生赋归去，何当挟我到瀛洲。
为石龙吴簿写竹并题吴住岭南横浦
作者：乌斯道
朝代：明
体裁：古风

大庾岭上梅花多，劳我梦思无奈何。昨日亲从岭头过，梅花不见空烟萝。回头岭下有横浦，翠竹娟娟照窗户。山云不起清风来，乱叶联翩似飞舞。横浦扬尘曾几年，独有此君经岁寒。况复春雷子孙长，何人不为停车看。我今陵水每追忆，貌得疏枝慰寥阒。不愁作伴无梅花，只保冰霜好颜色。
为贵朽石法师赋竹窗诗
作者：乌斯道
朝代：明
体裁：古风

种竹窗乃幽，窗幽竹逾好。孚甲炯外扬，空虚默中抱。疏玄午阴繁，短枕秋声早。值者岂不多，契兹良独少。多福阐玄机，香山发天藻。金石谁再宣，琅玕自相保。兀者今在斯，于焉将远绍。亦尝戻江皋，观我庭前草。
为顺上人书禊帖后
作者：乌斯道
朝代：明
体裁：七言绝句

牝牡骊黄都莫猜，只看形似亦佳哉。近来无地无萧翼，珍护还须过辨才。
乌夜啼
作者：乌斯道
朝代：明
体裁：乐府曲辞

明月照庭树，凄风入重闱，昨夜哑哑乌乱啼。乌乱啼，乌头未白君未归。忆昔持綵线，绣君双凤凰。比妾百年心，与君不相忘。手中綵线君夺取，衮衣有阙君欲补。远道一去今十年，转向濠梁作羁旅。黄金用尽寄书来，妾啼更比乌声哀。妾面曾因女孙笑，君怀得为何人开。愿君清商托瑶琴，夜夜寄我空中音。愿君珠玉倾锦笺，时时寄我绿窗前。
乌生八九子
作者：乌斯道
朝代：明
体裁：乐府曲辞

乌生八九子，飞鸣高树颠。少年从何来，中我泥弹丸。我不能支，叫呼苍天。苍天不闻，摧我肺肝。东林有枭，西林有獍。弹不加彼，乃戕我命。我命曾不如线之微，我肉不足登鼎俎，尔将奚为。苍天苍天，我不能高飞。但愿浮云，载我东归。
乞休
作者：乌斯道
朝代：明
体裁：七言绝句

蚤年骑马听朝班，头白还乡看旧山。涧水松风应笑我，老来方得片时閒。
二灵山
作者：乌斯道
朝代：明
体裁：七言律诗

东湖阔处二灵山，龙吐双珠落水间。四面乱峰云气白，半天孤塔土花斑。当年驯虎归何处，今日轻鸥只自閒。问讯老僧诗句好，清风谡谡满松关。
云山图歌
作者：乌斯道
朝代：明
体裁：古风

云山云山一何好，日夜无端入孤抱。平生性僻爱云山，岂知却被云山恼。昔住阚湖烟水东，一行一坐青山中。青山起伏春蔼蔼，白云吞吐天空空。寻复扁舟泛吴越，吴越青山更清绝。联联翩翩接荆楚，千里白云如喷雪。只今置身城市閒，可怜举眼无青山。琴抚归樵碧窗静，歌咏紫芝清夜阑。安得便携妻子去，入山竟作山中住。纵然宾客远相过，山窅云深不知处。自念少时贪读书，壮年立志卑唐虞。半世未明周孔学，九重空望夔龙趋。短剑虽曾铸顽矿，蒯缑零落尘埃冷。忍闻天下暗旗旌，耕莘钓磻向何境。仰天俯地徒尔为，与世低昂心转迷。几迥对饭不能食，慨然只起云山思。城中隐君胡仲厚，酌酒论诗十年友。经书不独满胸中，画作何曾在人后。知我已是山中人，先为画山兼画云。晴天倒飞秋海浪，浪中乱叠苍龙鳞。中有乔林结层绿，长梢半掩溪边屋。兔迹鸟道隔重峦，正好开门枕寒玉。我得此图良慰心，但觉云山思愈深。他日能偿结茅愿，可无仲厚来相寻。袖拂白云相对坐，坐久嗒然吾丧我。此时不复有云山，山鸟自啼花自堕。
从心斋为丁自南真人赋
作者：乌斯道
朝代：明
体裁：七言律诗

黄河南下客神京，不访移文访冶亭。中岳使回尊更绿，故山兵后树还青。笼鹅逸少曾留帖，相鹤浮丘已著经。三十六房随处坐，白云终日护岩扃。
余退轩以诗见寄次韵答之
作者：乌斯道
朝代：明

溪山饶景物，城市隔烟霏。蜡屐幽时洗，霜毫醉后挥。槿花鸣纬近，瓠叶蠹虫稀。夜夜潮声急，空惊白板扉。坐增新旧感，诗寄短长吟。白雪千年调，青灯五夜心。湖吞松寺阔，山入野云深。可是忘城郭，飙车不下临。
余退轩以诗见寄次韵答之·其一
作者：乌斯道
朝代：明
体裁：五言律诗

溪山饶景物，城市隔烟霏。蜡屐幽时洗，霜毫醉后挥。槿花鸣纬近，瓠叶蠹虫稀。夜夜潮声急，空惊白板扉。
余退轩以诗见寄次韵答之·其二
作者：乌斯道
朝代：明
体裁：五言律诗

坐增新旧感，诗寄短长吟。白雪千年调，青灯五夜心。湖吞松寺阔，山入野云深。可是忘城郭，飙车不下临。
倪克受惠药
作者：乌斯道
朝代：明
体裁：五言律诗

野旷林烟薄，人稀径草深。感时多病客，遗药故人心。江树移寒影，城云结暮阴。五湖千里思，一曲夜分琴。
倪氏池亭陪羽庭太守燕集分韵得东字
作者：乌斯道
朝代：明
体裁：七言律诗

高轩新搆燕诸公，捲起朱帘罨画中。八月红莲犹待客，半天青柳自生风。冰弦促柱催欢伯，玉版题诗睹醉翁。且索虎头图此景，明朝踪迹任西东。
偶作
作者：乌斯道
朝代：明
体裁：五言律诗

仰头看白日，无语对庭柯。万事只如此，百年能几何。近人黄鸟过，隔水白云多。幸此聊相慰，悠然发浩歌。
公无渡河
作者：乌斯道
朝代：明
体裁：乐府曲辞

公无渡河，公无渡河，公若渡河，吾将奈何。河水有悬流，鱼鳖不能居。公力不如水，乃为鳖与鱼。河水胜鸩毒，河水胜矛戟。河伯不相邀，胡云避不得。吾闻狎于虎，死于虎，狎于水，死于水。公性扬扬急如驶，河水一去不复回，公今一去宁复起。公不起，自取之，公兮公兮将怨谁。
六月伏日同谢彦实倪氏池亭小酌
作者：乌斯道
朝代：明
体裁：七言律诗

交深交浅情俱好，花落花开宴屡尝。佳会一时云乍合，虚亭六月水生凉。琼芝成冻分金碗，莲实泛杯擘翠房。公悫此时曾纵饮，锦笺宁有墨蜚香。
凌云轩为泰和萧君赋
作者：乌斯道
朝代：明
体裁：七言律诗

壮气从来北斗齐，凭轩高眺白云低。风清竹树孤村静，天接溪山一鸟啼。新酒每从花底洒，好诗都向壁间题。元龙何必楼头卧，待尔来游日杖藜。
刘羽庭太守携酒晏倪氏池亭
作者：乌斯道
朝代：明
体裁：七言律诗

太守携壶看藕花，倪家池馆似仙家。佳人行酒杯频覆，童子催诗鼓数挝。鸟傍竹阴啼侧岛，鱼翻日影近晴沙。佩环未入天台去，几席叨陪岂有涯。
刘羽庭太守携酒访余北郊赠诗荅之
作者：乌斯道
朝代：明
体裁：七言律诗

萧萧五马出林郊，窄窄幽栖在草茅。康乐有诗曾梦草，少陵无酒继行庖。倚栏天接清江表，俯几云飞绿树梢。岂料高情千载上，竟忘身与布衣交。
力农三诗
作者：乌斯道
朝代：明

家贫无土田，未尝操耒耜。父母令读书，但事秉笔耳。今当为老农，何堪即任此。学之良不难，所恨吾老矣。黎明驱牛出，日暮荷锄归。土荒三十载，往返无旧蹊。荆棘刺两胫，草根固深泥。不辞筋力倦，但恐官事违。日出事输作，先日听新令。黾勉田野中，奈此草莱盛。锄垦知土脉，耕牧识牛性。夕归还读书，聊以俟天命。
力农三诗·其一
作者：乌斯道
朝代：明
体裁：古风

家贫无土田，未尝操耒耜。父母令读书，但事秉笔耳。今当为老农，何堪即任此。学之良不难，所恨吾老矣。
力农三诗其三
作者：乌斯道
朝代：明
体裁：古风

日出事输作，先日听新令。黾勉田野中，奈此草莱盛。锄垦知土脉，耕牧识牛性。夕归还读书，聊以俟天命。
力农三诗其二
作者：乌斯道
朝代：明
体裁：古风

黎明驱牛出，日暮荷锄归。土荒三十载，往返无旧蹊。荆棘刺两胫，草根固深泥。不辞筋力倦，但恐官事违。
北郭小楼与友玩月
作者：乌斯道
朝代：明
体裁：五言律诗

明月中秋近，东楼望眼悬。故人俱好在，清思各相牵。天极银潢净，凉浮玉露先。一尊如此夕，别后更何年。
北风辞送余舜容之京
作者：乌斯道
朝代：明

北风其凉，吹子之衣裳。我有古琴为子弹，慨慷群爵飞舞云低昂。猗兰在畹天雨霜，天门九重兮虎豹在傍，子之去兮道路长。北风其凄，吹子之裳衣。我有参差为子写，所思乾坤莽莽烟雨霏。商鼎剥落售有谁，轩车颉颃兮富贵是依，子之去兮慎所之。
北风辞送余舜容之京·其一
作者：乌斯道
朝代：明
体裁：乐府曲辞

北风其凉，吹子之衣裳。我有古琴为子弹，慨慷群爵飞舞云低昂。猗兰在畹天雨霜，天门九重兮虎豹在傍，子之去兮道路长。
北风辞送余舜容之京·其二
作者：乌斯道
朝代：明
体裁：乐府曲辞

北风其凄，吹子之裳衣。我有参差为子写，所思乾坤莽莽烟雨霏。商鼎剥落售有谁，轩车颉颃兮富贵是依，子之去兮慎所之。
十洲小艇歌为张彦密赋
作者：乌斯道
朝代：明
体裁：古风

木兰为舟桧为楫，沧海镜平云贴贴。五色珠光耀晴水，倏忽往来三万里。偶见琴高相与游，琴高引路登十洲。青天白日不肯暮，此身但觉壶中秋。我昔所思游岱宗，颠崖恐堕羊角风。西蹑天梯华山顶，见说希夷呼不醒。南荒亦欲寻五羊，五羊化石春草长。何似十洲东海上，绀宇琳宫屹相向。仙人啖我养神芝，青童出献紫霞衣。麟驭香车拂瑶草，凤舞琼台凌綵霓。归来醉卧舟楫閒，千年一息清梦阑。不比天台再无路，桃花空放刘郎还。有客相寻问生事，未信于今薄人世。回头大笑语旁人，指点吾舟在平地。
卧病江楼为熊大参被谪而作
作者：乌斯道
朝代：明
体裁：七言律诗

力疾江楼看雨晴，风吹衣袂暮寒轻。云山远笑如霜发，鸥鹭深怜旧日盟。半榻生涯违著述，百年勋业负升平。青天一嘅终何事，朝菌空于土上荣。
古诗
作者：乌斯道
朝代：明
体裁：古风

女萝依松柏，松柏不可依。巨干遭剪伐，修蔓殄无遗。女萝当奈何，无依乃其宜。盘旋大化中，春荣秋自萎。升高岂不好，夭折亦足悲。
古诗（四首）
作者：乌斯道
朝代：明

猗兰畏阳盛，甘菊惧虫食。
昌阳恶溪涸，揭车伤土瘠。
上有寄生草，蒙茸托松柏。
下有无名花，纷披弄佳色。
寻芳邈无人，空有馨香德。
古诗（四首）
作者：乌斯道
朝代：明

蝍蛆素甘带，鸱鸮喜餐鼠。
蛇长即吞象，猬小能制虎。
鹰鹯与鹥鹅，生同被毛羽。
胡不念同类，搏击苦相侮。
鸳鸯好文彩，畴能怜爱汝。¤
叶国谅赴兰亭书院山长
作者：乌斯道
朝代：明
体裁：古风

考槃衡门下，阶前芳草深。方池耀晴旭，遥天堕鸣禽。之子方诀别，驱车向山阴。山阴予故游，矫首追登临。崇山俯清旷，回湍激灵襟。风磴石齿齿，孤亭树森森。达人不可作，咏歌有遗音。流光三十载，再往违素心。惟将飘飘思，中夜托瑶琴。君子美如玉，于兹遂幽寻。暮春服单袷，凉飔集冠簪。宴坐云霞谷，徘徊松竹林。至理忽自得，俛仰无古今。
吊钱融堂先生
作者：乌斯道
朝代：明
体裁：七言律诗

哭罢麒麟几度秋，何人重赋我心忧。词章谩似机中锦，身世空如水上沤。今日修文应帝召，淳风接武独严州。昔人曾挹慈湖水，倾泻桐江浩荡流。
吴季章松斋
作者：乌斯道
朝代：明
体裁：七言绝句

江海归来雪满颠，青松老大屋平安。日长宴坐清阴底，松子俄然打竹冠。
吴节妇
作者：乌斯道
朝代：明
体裁：古风

忆昔嫁君时，赠我白罗帨。君殁帨犹存，拭我泣君泪。泪尽帨不烂，长留箧中看。并州有剪刀，谁能剪一半。将心比罗帨，皎皎如素丝。素丝可以染，妾心终不移。
周瑜墓
作者：乌斯道
朝代：明
体裁：七言律诗

巴丘一卧梦初残，遂使江东失羽翰。不恨荆州通蜀道，最忧赤壁走曹瞒。山光上下风云壮，江影微茫草树寒。千载尚怜雄杰士，有人箫鼓献杯盘。
和刘彦高倪氏园亭即事七首
作者：乌斯道
朝代：明

最爱倪家水竹居，地偏人静石窗疏。去年捲地西风起，不废东斋满架书。接得刘公一纸书，从容邺瓦滴蟾蜍。锦葵碧筱閒云底，小几疏帘暮雨馀。池无鹅鸭恼菱荷，岛屿春来竹树多。只许幽禽啼户外，醉眠长日到无何。水中荷叶捧青蛙，沙际凫雏咂蒋芽。蛱蝶也应忧未解，故依谖草伴閒花。雪纸乱山春蔼蔼，冰弦流水夜溅溅。胡床燕坐沈烟起，写入天台骨也仙。诸公相引入西京，谁似高哉鲁两生。满榻清风同笑语，閒居相去一牛鸣。蜻蜓上下波光静，戴胜飞鸣桑叶疏。金琐乍开笼惯鸟，瓷盆欲放钓来鱼。
和刘彦高倪氏园亭即事七首·其一
作者：乌斯道
朝代：明
体裁：七言绝句

最爱倪家水竹居，地偏人静石窗疏。去年捲地西风起，不废东斋满架书。
和刘彦高倪氏园亭即事七首·其七
作者：乌斯道
朝代：明
体裁：七言绝句

蜻蜓上下波光静，戴胜飞鸣桑叶疏。金琐乍开笼惯鸟，瓷盆欲放钓来鱼。
和刘彦高倪氏园亭即事七首·其三
作者：乌斯道
朝代：明
体裁：七言绝句

池无鹅鸭恼菱荷，岛屿春来竹树多。只许幽禽啼户外，醉眠长日到无何。
和刘彦高倪氏园亭即事七首·其二
作者：乌斯道
朝代：明
体裁：七言绝句

接得刘公一纸书，从容邺瓦滴蟾蜍。锦葵碧筱閒云底，小几疏帘暮雨馀。
和刘彦高倪氏园亭即事七首·其五
作者：乌斯道
朝代：明
体裁：七言绝句

雪纸乱山春蔼蔼，冰弦流水夜溅溅。胡床燕坐沈烟起，写入天台骨也仙。
和刘彦高倪氏园亭即事七首·其六
作者：乌斯道
朝代：明
体裁：七言绝句

诸公相引入西京，谁似高哉鲁两生。满榻清风同笑语，閒居相去一牛鸣。
和刘彦高倪氏园亭即事七首·其四
作者：乌斯道
朝代：明
体裁：七言绝句

水中荷叶捧青蛙，沙际凫雏咂蒋芽。蛱蝶也应忧未解，故依谖草伴閒花。
和史樵云春兴三首
作者：乌斯道
朝代：明

爱此江山几上青，故辞城郭到林坰。济时难作随龙雨，渐老无过先日星。牛角悲歌非宁戚，鹿裘孤坐且瞿硎。凤凰若解鸣当世，却向溪头洗耳听。天下车书已一家，樵云犹是旧生涯。落花空馆听春雨，流水孤村数暮鸦。鹤怨猿惊知后日，龙蟠虎踞是京华。君王长慰庭臣渴，不赐黄封即赐茶。山深路僻少人过，早晚惟凭七字哦。归思不随流水急，閒情浑似白云多。花开踯躅红千树，笋长筼筜绿数窠。想得此时如杜甫，池亭对酒爱新鹅。
和史樵云春兴三首·其一
作者：乌斯道
朝代：明
体裁：七言律诗

爱此江山几上青，故辞城郭到林坰。济时难作随龙雨，渐老无过先日星。牛角悲歌非宁戚，鹿裘孤坐且瞿硎。凤凰若解鸣当世，却向溪头洗耳听。
和史樵云春兴三首其三
作者：乌斯道
朝代：明
体裁：七言律诗

山深路僻少人过，早晚惟凭七字哦。归思不随流水急，閒情浑似白云多。花开踯躅红千树，笋长筼筜绿数窠。想得此时如杜甫，池亭对酒爱新鹅。
和史樵云春兴三首其二
作者：乌斯道
朝代：明
体裁：七言律诗

天下车书已一家，樵云犹是旧生涯。落花空馆听春雨，流水孤村数暮鸦。鹤怨猿惊知后日，龙蟠虎踞是京华。君王长慰庭臣渴，不赐黄封即赐茶。
咏史
作者：乌斯道
朝代：明
体裁：古风

商颜避秦烈，何独有园绮。如何隆准公，泗鼎不可起。谋犹信留侯，仁慈在储嗣。安刘匪平勃，诚由四翁耳。岂中烟霞疾，徒与麋鹿死。芝草长满山，谁欤继修轨。嗟哉司马公，一传靳青史。排难何足云，乃传鲁连子。
咏梅花三首
作者：乌斯道
朝代：明

繁花枝上蝶成堆，尽日春风解不开。正把贞心倾晓月，角声休度石溪来。道上轻埃逐锦鞯，山中孤洁似神仙。多情最是清泠水，照见冰容似去年。笑颜如玉为谁开，绿发仙人倚石台。昨夜雪晴天似水，直教明月为徘徊。
咏梅花三首·其一
作者：乌斯道
朝代：明
体裁：七言绝句

繁花枝上蝶成堆，尽日春风解不开。正把贞心倾晓月，角声休度石溪来。
咏梅花三首·其三
作者：乌斯道
朝代：明
体裁：七言绝句

笑颜如玉为谁开，绿发仙人倚石台。昨夜雪晴天似水，直教明月为徘徊。
咏梅花三首·其二
作者：乌斯道
朝代：明
体裁：七言绝句

道上轻埃逐锦鞯，山中孤洁似神仙。多情最是清泠水，照见冰容似去年。
城南
作者：乌斯道
朝代：明
体裁：七言律诗

城南风景旧时闻，近日长来倚夕曛。断碣有诗王相国，古祠无主董徵君。野桥一望皆春水，老树千年独暮云。咄咄与谁论往事，白头村叟自耕耘。
大生堂
作者：乌斯道
朝代：明
体裁：古风

美人坐高堂，阶前春草碧。朝阳煦游鲜，晴风送飞翼。出门事瞻眺，花开满阡陌。众山亦前陈，青青有佳色。天地何心哉，生意靡休息。吾有长桑术，于焉媲兹德。
大雅歌为冷起敬先生
作者：乌斯道
朝代：明
体裁：古风

冷先生，鼓大雅，乌生听之双泪下。双桧堂前良夜深，霜华照月发好音。太羹玄酒忽在御，无怀葛天殊慰心。一弹明月不复动，再弹飒飒风吹襟。林神詟缩真宰泣，江流喷激苍龙吟。众客方鼓舞，乌生泪汍澜。乌生所思在古道，耿耿不寐灯影寒。周室东迁黍离作，桑閒胜似钧天乐。乾坤莽莽千馀年，谁把深心寄弦索。冷先生，鼓大雅，适不遭其时。十载风尘暗关塞，满城戎马苦乱离。吴山深处一茅宇，五弦独对天门挥。天门荡荡隔沧海，海上干戈故相待。片帆欲发空归来，只有宫商袖中在。两鬓萧萧意惘然，又将归住吴山巅。人生万事多龃龉，几时得似羲皇前。冷先生，鼓大雅，且勿生愤惋。愤惋心不和，愤惋思不远。只今驿骑燕山通，此调可献明光宫。声音之感疾如影，圣心即使超鸿濛。一人唱于万人和，天下尽荷雍熙风。乌生有泪不复洒，融融泄泄无声中。
天镜亭
作者：乌斯道
朝代：明
体裁：七言律诗

亭中危坐月轮孤，何必西游贺监湖。白水摇光千顷阔，青天倒影一尘无。鱼龙不敢生风浪，鸥鹭何须伴钓徒。当日胡公深纳事，此中端不许陶朱。
太松场俞少府归隐
作者：乌斯道
朝代：明
体裁：七言律诗

处处妖氛涨碧天，抱琴归去卧林泉。词人未献河清颂，国赋犹尊海玉篇。月到金池空似旧，花连铁瓮得如前。野人亦有云林兴，又向江城过一年。
宋生代兄从军行
作者：乌斯道
朝代：明
体裁：古风

昨日点兵兄起别，弟代兄行气吞铁。宝刀飒飒生阴风，直到淮河蹴冰雪。木兰女儿代父行，弟为丈夫不代兄。丈夫能尽骨肉情，万里之外如户庭。兄但晏眠莫忧弟，淮流近接蛟门水。明年五月见茶船，先寄官仓月支米。官仓月米拜天恩，未必长为识字军。年年射雁得兄信，胜似参商同一门。
宝镜篇
作者：乌斯道
朝代：明
体裁：古风

杨家宝镜雕匣藏，玄锡白旃发好光。夜月团团绝纤翳，秋潭炯炯生寒芒。当时精金曾百鍊，背纹铸出双凤凰。凤凰联辉碧玉里，二雏鼓翼同翱翔。厌胜回文虫篆小，带叶疏花合昏绕。细如洮石红如沙，几世传来得称宝。中有文龟窾窍深，綵丝作线结同心。杨妇晨妆照颜色，要见两鬓霜雪侵。不期落地竟摧折，凤碎鸾孤圆半缺。从此晨妆不复施，坐对青灯自呜咽。只今已老白发垂，终不取镜重铸之。留与杨家作明鉴，半镜只此团圆时。
寄乡中诸友
作者：乌斯道
朝代：明
体裁：七言律诗

五十馀年物外身，一官谁料负清贫。受金遭谤空惭我，全璧归来有几人。凫驿云间明月晓，鹿山风静野花春。诸公足遂家乡乐，耕钓终须作隐沦。
寄友胡舜咨九首
作者：乌斯道
朝代：明

独客春江上，怀人清夜阑。昔日钱塘月，今夕照灵山。吾恐灵山飞，送君西湖湾。我有弦上音，寄君托清风。一曲邈高怀，于以写幽衷。明月在流水，閒云飞碧空。我有窗前草，采采持赠君。君心一何苦，答以山中云。片片有五色，盈盈如锦纹。鸳鸯好文綵，悠悠汎清漪。清漪照见影，自喜还自悲。不敢高飞去，鹰鹯满天飞。清风鸣树间，凉月照东壁。我有同心人，朗朗读周易。当问庖牺氏，一画何从得。山中何所有，文书可数车。一月不出户，窗前落松花。草玄云已毕，传者有侯芭。昨夜有吉梦，共君空中行。既见凤鸟出，又见黄河清。黄河洗双耳，坐听凤凰鸣。君不能试剑，我不能驰马。干戈正如此，于何慰天下。但愿天衢通，献策如董贾。古人重结交，偃蹇百年间。对面不为欢，远人力追攀。咄咄何为尔，知心良独难。
寄友胡舜咨九首·其一
作者：乌斯道
朝代：明
体裁：古风

独客春江上，怀人清夜阑。昔日钱塘月，今夕照灵山。吾恐灵山飞，送君西湖湾。
寄友胡舜咨九首其七
作者：乌斯道
朝代：明
体裁：古风

昨夜有吉梦，共君空中行。既见凤鸟出，又见黄河清。黄河洗双耳，坐听凤凰鸣。
寄友胡舜咨九首其三
作者：乌斯道
朝代：明
体裁：古风

我有窗前草，采采持赠君。君心一何苦，答以山中云。片片有五色，盈盈如锦纹。
寄友胡舜咨九首其九
作者：乌斯道
朝代：明
体裁：古风

古人重结交，偃蹇百年间。对面不为欢，远人力追攀。咄咄何为尔，知心良独难。
寄友胡舜咨九首其二
作者：乌斯道
朝代：明
体裁：古风

我有弦上音，寄君托清风。一曲邈高怀，于以写幽衷。明月在流水，閒云飞碧空。
寄友胡舜咨九首其五
作者：乌斯道
朝代：明
体裁：古风

清风鸣树间，凉月照东壁。我有同心人，朗朗读周易。当问庖牺氏，一画何从得。
寄友胡舜咨九首其八
作者：乌斯道
朝代：明
体裁：古风

君不能试剑，我不能驰马。干戈正如此，于何慰天下。但愿天衢通，献策如董贾。
寄友胡舜咨九首其六
作者：乌斯道
朝代：明
体裁：古风

山中何所有，文书可数车。一月不出户，窗前落松花。草玄云已毕，传者有侯芭。
寄友胡舜咨九首其四
作者：乌斯道
朝代：明
体裁：古风

鸳鸯好文綵，悠悠汎清漪。清漪照见影，自喜还自悲。不敢高飞去，鹰鹯满天飞。
寄桂长史
作者：乌斯道
朝代：明

喜气腾秋日，清飙洒夕霏。醉眠门得掩，散步袖堪挥。奇遇千年盛，生还此日稀。庆云遥入望，五色绕金扉。青年期豹变，白首听龙吟。迥隔低昂位，终同报答心。晋阳云路远，淮甸雨泥深。共得归乡土，天光幸照临。
寄桂长史·其一
作者：乌斯道
朝代：明
体裁：五言律诗

喜气腾秋日，清飙洒夕霏。醉眠门得掩，散步袖堪挥。奇遇千年盛，生还此日稀。庆云遥入望，五色绕金扉。
寄桂长史·其二
作者：乌斯道
朝代：明
体裁：五言律诗

青年期豹变，白首听龙吟。迥隔低昂位，终同报答心。晋阳云路远，淮甸雨泥深。共得归乡土，天光幸照临。
寄王彦贞
作者：乌斯道
朝代：明

兔泉探夜月，熊耳挹岩霏。白玉无尘点，黄金似土挥。乡关心已遂，城市迹全稀。尚爱慈湖水，娟娟照戟扉。忆别东皋上，经年不共吟。尘迷双病目，月照百年心。山色秋霜浅，江流夜雨深。微躯借君力，犹可强登临。
寄王彦贞·其一
作者：乌斯道
朝代：明
体裁：五言律诗

兔泉探夜月，熊耳挹岩霏。白玉无尘点，黄金似土挥。乡关心已遂，城市迹全稀。尚爱慈湖水，娟娟照戟扉。
寄王彦贞·其二
作者：乌斯道
朝代：明
体裁：五言律诗

忆别东皋上，经年不共吟。尘迷双病目，月照百年心。山色秋霜浅，江流夜雨深。微躯借君力，犹可强登临。
寄韫禅师
作者：乌斯道
朝代：明
体裁：五言律诗

孤踪随宝地，硕德重禅林。雨遍龙归洞，天空鹤在阴。泉声山路静，松影石塘深。何日听高论，令人慰夙心。
寡妇词
作者：乌斯道
朝代：明
体裁：乐府曲辞

浮萍为妾身，池水为妾夫。水深萍乃荣，水乾萍乃枯。夫婿共乡井，妾心长自慰。夫身远行役，妾颜为憔悴。憔悴何足惜，终胜生别离。谁知竟死别，妾身何所依。酒未湿殡土，殡土无寸草。屯吏籍姓名，屯长催上道。邻妇拭我泪，儿女牵我裳。行行问何之，未知适何乡。死者呼不闻，生者叹薄命。卖我嫁时钗，破我嫁时镜。破镜何所似，正似初弦月。月弦有圆时，破镜难再合。夫婿如有知，魂魄随我行。大石沈水底，可鉴妾中情。
将赴石龙北流道中有作
作者：乌斯道
朝代：明
体裁：五言律诗

局促违清事，艰难到白头。一身浑是病，两月未离舟。暮雨听南鸟，晴岚溯北流。到官期报国，宁敢动乡愁。
尝桔徐子实家
作者：乌斯道
朝代：明
体裁：七言律诗

竹下围棋送夕阳，野云飞尽水风凉。已收残局看花饮，更唤佳儿剪桔尝。蒂湿尚含清晓露，味甘何待满林霜。谁知又食家山果，旧岁兹辰在异乡。
屈海童歌
作者：乌斯道
朝代：明
体裁：古风

九月凄风振衰柳，偶向村家沽美酒。酒边有客屈海童，裳不掩胫衣见肘。平生素解歌北词，为歌苏武牧羊诗。歌声激烈出金石，馀音不断萦柔丝。座上才郎旧相识，指点海童谈夙昔。海童本是关中人，东走钱唐寄踪迹。青楼一曲绕行云，脱赠锦袍无所惜。自伤误入风尘中，远谢花衢贵游客。金银覆地招不来，势燄薰天呼不得。青红罗绮长满身，街头美味日买新。谁知世事不可料，来作濠梁输作人。只今愿歌人不听，一饭与之歌数声。忽忆钱唐旧风景，欲去复止涕泗零。我闻此语感中抱，花落污衢不如草。世间多少负奇才，生不逢时亦枯槁。
山居二绝
作者：乌斯道
朝代：明

大儿田头车未歇，小儿牵犊已归来。茅堂正对佳山水，种秫多令办酒材。属玉群飞水下滩，松杉荫合草堂閒。苍头扫径非因客，自爱从容出看山。
山居二绝·其一
作者：乌斯道
朝代：明
体裁：七言绝句

大儿田头车未歇，小儿牵犊已归来。茅堂正对佳山水，种秫多令办酒材。
山居二绝·其二
作者：乌斯道
朝代：明
体裁：七言绝句

属玉群飞水下滩，松杉荫合草堂閒。苍头扫径非因客，自爱从容出看山。
山居杂言二首
作者：乌斯道
朝代：明

登山采薇蕨，薇蕨正柔止。朝行白云中，暮行清风里。芼之充我肠，其味淡而美。山翁笑相谓，子计殊晚矣。美人天一方，欲往不得早。落日近崦嵫，于何从远道。矫首向天宇，踟蹰蹑蔓草。聊以待明发，勿复伤怀抱。
山居杂言二首·其一
作者：乌斯道
朝代：明
体裁：古风

登山采薇蕨，薇蕨正柔止。朝行白云中，暮行清风里。芼之充我肠，其味淡而美。山翁笑相谓，子计殊晚矣。
山居杂言二首其二
作者：乌斯道
朝代：明
体裁：古风

美人天一方，欲往不得早。落日近崦嵫，于何从远道。矫首向天宇，踟蹰蹑蔓草。聊以待明发，勿复伤怀抱。
山斋歌为义兴吴公选作
作者：乌斯道
朝代：明
体裁：古风

平生好事偏好山，山斋寂寂山人閒。驰瑰骋异叠层玉，蓬莱忽在轩楹间。铜官峨峨欲飞起，日射寒光翠如洗。香兰转首招紫云，左右低昂若兄弟。洞庭之山浮具区，东西对峙如双凫。卞山马脊浪中出，萧萧竹树茅檐孤。偶忆仙人有遗迹，兴入松萝几双屐。岩前笑看黄精花，洞口高眠白云石。下山独泛秋风船，霜林剖橘呼老仙。不愿长生授丹诀，萧散即是壶中天。山上神仙知此意，故遣山灵献佳致。紫烟回伏挂高崖，舞鹤翩翻到平地。天池石壁飞悬流，人参化人松下游。弦管齐鸣青鸟过，虹蜺一道丹光浮。山人曾挹紫薇露，南北轺车走烟雾。功名倏视如飙尘，投簪竟入山中去。清风吹满山人家，山人手煎阳羡茶。诗成不复寄人世，援琴一鼓飞云霞。山人山人信幽独，我欲相随卧空谷。何当先为采松花，石廪剩储三百斛。
广东留别胡长之
作者：乌斯道
朝代：明
体裁：七言律诗

君住三山我四明，一时倾盖五羊城。歌求伐木诗中意，琴听归樵曲外声。莺啭上林春色好，风生南海瘴烟清。悬知两地还为客，明月如何此夜情。
开元老柏行
作者：乌斯道
朝代：明
体裁：古风

开元老柏鄞城东，平地有此谪下龙。黄肠腐烂腹空空，五石之尊亦可容。一面天然户开辟，四围日透窗玲珑。瘦骨已见黑如铁，直柯岂有青于铜。昔日盘盘九天上，十亩繁阴散春浪。四山云气接蜿蜒，万里天风翼清壮。不知今日带凄凉，秃短竟如髡斩状。两枝独秀何凌兢，元气不减千年青。密叶偏承雨露泽，寸心默荷天地情。呜呼朽质空好在，大器无成欲谁待。开元遗植到皇元，萧然屡阅山河改。开元天子锦绣焚，五风十雨真好春。李花乱落子规叫，春梦悠悠空暮云。青毡旧物窅何觅，幸有老柏至今存。我来相对坐良久，临风默默思开元。只今四海天荡荡，一身苦无尺地安。何当就此啖芳烈，身生羽翼如翔鸾。乘虚御风览八极，东游阆苑西昆崙。坐令鬼物骏奔走，雷雨夜作移霜根。不种昆崙即阆苑，终当伴我含清芬。
张丞书来许舟相迎舟竟不至戏答
作者：乌斯道
朝代：明
体裁：七言律诗

玉人空寄锦云笺，目断蛟门动隔年。昔日移山曾泣鬼，如今缩地却惭仙。云随鱼鸟江天阔，春到莺花野日妍。渡口柳条应见笑，夕阳长有落潮船。
徐梅涧先生授余琴予写曲调之意赋诗九章修禊
作者：乌斯道
朝代：明

春风播良时，品汇齐化钧。崇山鸣众羽，清流跃纤鳞。咏觞托修禊，俛仰怀昔人。寂焉千载事，伤哉百年身。令德苟不著，修短何足云。达人解天韬，处世聊复尔。朋友相徵逐，亲戚自悲喜。听禽坐春风，观鱼俯秋水。閒云无定姿，虚舟随所止。俛仰天地间，谡谡清风起。琳宫閟白日，瑶台接青冥。云旗自飘飘，阴风自泠泠。鸾鹤窅无影，佩环寂无声。高崖碧桃花，澹然献春荣。惟待王子晋，繁阴坐吹笙。皎皎庭前树，温温如绿玉。春风发欣荣，春雨为膏沐。橘华净相妍，瑶草纷相属。岂非方壶中，光彩同煜煜。凤鸟何从来，睥睨下朝旭。上征天无风，远游橐无金。种兰兰不芳，行吟向江浔。渔父旷达者，庶几知我心。鹤鸣子不和，徒然有哀音。踟躇当奈何，湘水清且深。镜照在寻丈，水鉴才尺咫。团团中天月，六合光芒里。纤毫不可遗，形影随所似。自非太阴精，何能得如此。终古凛清澈，云翳徒为尔。皇天厌凡污，缟素饰下土。清光辟回邪，严威折强禦。初飞陋琼华，既积差鹤羽。一尘苟相千，万目斯共睹。吁嗟穷阴中，玄机孰能杜。长江亘荆扬，悠哉复悠哉。巴山春雪消，腾薄声如雷。牛马不可辨，鼋鼍敢徘徊。雄风挟长浪，云气何从来。歘焉载神龙，浩荡凌氛埃。英英水上云，乃在潇湘间。朝随江风出，暮逐江风还。盘旋复缥缈，遥连九疑山。重瞳不可见，但见江竹斑。明月照洲渚，于焉发长叹。
徐梅涧先生授余琴予写曲调之意赋诗九章修禊 其七 白雪
作者：乌斯道
朝代：明
体裁：古风

皇天厌凡污，缟素饰下土。清光辟回邪，严威折强禦。初飞陋琼华，既积差鹤羽。一尘苟相千，万目斯共睹。吁嗟穷阴中，玄机孰能杜。
徐梅涧先生授余琴予写曲调之意赋诗九章修禊 其三 碧桃
作者：乌斯道
朝代：明
体裁：古风

琳宫閟白日，瑶台接青冥。云旗自飘飘，阴风自泠泠。鸾鹤窅无影，佩环寂无声。高崖碧桃花，澹然献春荣。惟待王子晋，繁阴坐吹笙。
徐梅涧先生授余琴予写曲调之意赋诗九章修禊 其九 潇湘水云
作者：乌斯道
朝代：明
体裁：古风

英英水上云，乃在潇湘间。朝随江风出，暮逐江风还。盘旋复缥缈，遥连九疑山。重瞳不可见，但见江竹斑。明月照洲渚，于焉发长叹。
徐梅涧先生授余琴予写曲调之意赋诗九章修禊 其二 忘机
作者：乌斯道
朝代：明
体裁：古风

达人解天韬，处世聊复尔。朋友相徵逐，亲戚自悲喜。听禽坐春风，观鱼俯秋水。閒云无定姿，虚舟随所止。俛仰天地间，谡谡清风起。
徐梅涧先生授余琴予写曲调之意赋诗九章修禊 其五 泽畔
作者：乌斯道
朝代：明
体裁：古风

上征天无风，远游橐无金。种兰兰不芳，行吟向江浔。渔父旷达者，庶几知我心。鹤鸣子不和，徒然有哀音。踟躇当奈何，湘水清且深。
徐梅涧先生授余琴予写曲调之意赋诗九章修禊 其八 春江
作者：乌斯道
朝代：明
体裁：古风

长江亘荆扬，悠哉复悠哉。巴山春雪消，腾薄声如雷。牛马不可辨，鼋鼍敢徘徊。雄风挟长浪，云气何从来。歘焉载神龙，浩荡凌氛埃。
徐梅涧先生授余琴予写曲调之意赋诗九章修禊 其六 皎月
作者：乌斯道
朝代：明
体裁：古风

镜照在寻丈，水鉴才尺咫。团团中天月，六合光芒里。纤毫不可遗，形影随所似。自非太阴精，何能得如此。终古凛清澈，云翳徒为尔。
徐梅涧先生授余琴予写曲调之意赋诗九章修禊 其四 玉树临风
作者：乌斯道
朝代：明
体裁：古风

皎皎庭前树，温温如绿玉。春风发欣荣，春雨为膏沐。橘华净相妍，瑶草纷相属。岂非方壶中，光彩同煜煜。凤鸟何从来，睥睨下朝旭。
徐梅涧先生授余琴予写曲调之意赋诗九章修禊·其一
作者：乌斯道
朝代：明
体裁：古风

春风播良时，品汇齐化钧。崇山鸣众羽，清流跃纤鳞。咏觞托修禊，俛仰怀昔人。寂焉千载事，伤哉百年身。令德苟不著，修短何足云。
怀张孟善
作者：乌斯道
朝代：明
体裁：五言律诗

目暗曾行路，心悬故友家。池荷生旧藕，畦药长新芽。短榻微风入，疏帘细雨斜。空闻常出郭，渔屋看桃花。
悟空寺
作者：乌斯道
朝代：明
体裁：七言律诗

层楼杰阁护慈云，暮鼓晨钟咫尺闻。峰削芙蓉天际好，径随薝卜涧边分。清风玉佩来仙侣，静夜篝灯检律文。大海一沤吾未解，何当从此谢尘氛。
惠墨歌
作者：乌斯道
朝代：明
体裁：古风

刘侯赠我龙剂墨，广踰一寸脩减尺。豹囊初解麝蜚香，麋胶已漫瑿炫色。庭圭骨朽内府空，欲购空悬万金直。此非庭圭亦自奇，炯炯涎涎堪爱惜。中间复有小隶文，却将余字先题刻。钟离合在瓮中书，王叵偶登江上石。我方蠖屈守蓬蒿，侯正骞腾走南北。浮云万事果何如，恰恰遭逢董溪侧。问侯此墨何从来，更为徘徊一追忆。昔年奉使湘潭中，偶听松间杵声急。青女三五捣玄霜，满握芳馨喜分得。太平天下忽干戈，珍佩奚囊忍抛掷。几番回首望湖南，大半苍生死锋镝。千里无人风雨秋，旧日潭州今瓦砾。墨工寻亦散如烟，似此松煤更难觅。我闻侯言长太息，再拜持归重双璧。曈曈初日下帘栊，谡谡凉风吹几席。正襟端坐兴如泉，旋取蟾蜍泻馀沥。云浮铁砚紫光寒，字学银钩漆浆滴。墨虽可尽心无穷，愧乏琼琚报侯德。愿侯北上扶飞龙，愿侯西征除毒螫。谫材不比陈寿徒，定当作传昭殊绩。挥毫沈墨细研磨，虿尾蝇头书一册。
摇摇花
作者：乌斯道
朝代：明
体裁：乐府曲辞

摇摇花，花魂未还家。花摇摇，花魂未曾消。昔为脂粉颜，娟娟比花好。今为草上花，依依向谁道。项王气力无与比，四面胡为楚歌起。骓之不逝将奈何，宁惜花颜帐中死。花颜当日老深宫，香玉消沈烟雾空。不如化为寒食花，一年一度开春风。汉王宫阙亦何在，回首山河几番改。行人欲去还问花，百媚春容更谁待。
春草杂言五首
作者：乌斯道
朝代：明

驱车陟太行，中道车轮折。挽舟溯河流，中流绠縻绝。前途郁漫漫，徬徨欲还归。积雪被长坂，洪涛荡寒晖。胡不戒未然，阃中慎所之。徒怀百年志，自贻千里悲。借令无颠踬，岂念出门非。且将诟徒御，赢粮一何迟。荆棘开好花，娟娟耀芳春。罗生及周道，未尝罹斧斤。斧斤或相加，芒刺反伤人。朔雪贷其死，后土固其根。人力愧孱弱，天地胡不仁。崇冈有松柏，日日摧为薪。中郎叹知己，江夏杀所依。爱憎生逆顺，良窳缪是非。不忧汉室仆，乃为董卓悲。不愤奸雄术，乃谪祢衡讥。伤哉英杰士，终为识者嗤。饥不食虎肉，寝不处虎皮。虎皮非不煖，虎肉非不肥。本受恶气生，邈与正气违。奈何五行秀，乃与恶相随。胡不观凤鸟，犹能慎羽仪。朝选竹实粲，暮择梧桐栖。閒人访閒人，彼此无相疑。閒人不相容，皇皇欲何之。我欲访白云，白云无定期。我欲访野鹤，野鹤身高飞。归来看长松，青青有馀滋。
春草杂言五首·其一
作者：乌斯道
朝代：明
体裁：古风

驱车陟太行，中道车轮折。挽舟溯河流，中流绠縻绝。前途郁漫漫，徬徨欲还归。积雪被长坂，洪涛荡寒晖。胡不戒未然，阃中慎所之。徒怀百年志，自贻千里悲。借令无颠踬，岂念出门非。且将诟徒御，赢粮一何迟。
春草杂言五首其三
作者：乌斯道
朝代：明
体裁：古风

中郎叹知己，江夏杀所依。爱憎生逆顺，良窳缪是非。不忧汉室仆，乃为董卓悲。不愤奸雄术，乃谪祢衡讥。伤哉英杰士，终为识者嗤。
春草杂言五首其二
作者：乌斯道
朝代：明
体裁：古风

荆棘开好花，娟娟耀芳春。罗生及周道，未尝罹斧斤。斧斤或相加，芒刺反伤人。朔雪贷其死，后土固其根。人力愧孱弱，天地胡不仁。崇冈有松柏，日日摧为薪。
春草杂言五首其五
作者：乌斯道
朝代：明
体裁：古风

閒人访閒人，彼此无相疑。閒人不相容，皇皇欲何之。我欲访白云，白云无定期。我欲访野鹤，野鹤身高飞。归来看长松，青青有馀滋。
春草杂言五首其四
作者：乌斯道
朝代：明
体裁：古风

饥不食虎肉，寝不处虎皮。虎皮非不煖，虎肉非不肥。本受恶气生，邈与正气违。奈何五行秀，乃与恶相随。胡不观凤鸟，犹能慎羽仪。朝选竹实粲，暮择梧桐栖。
晚年病目诗
作者：乌斯道
朝代：明

予心好读书，四库未常阅。予心好□辞，操觚未常辍。夫何阻前期，浮云蔽明月。翻思樵牧徒，默默心自悦。我常忆雷琴，一去难再得。目暗不能弹，今亦不复惜。以兹悟外物，昔以有见惑。何如饮美酒，庶以慰朝夕。予学二王书，常在少壮日。终年应人求，运腕不停笔。兹以目病辞，方始得就逸。书以大道言，何足尽称述。古人能战争，空存身后名。何况事棋局，徒然起心兵。余生颇好弈，每被君子轻。目暗不能尔，心中始和平。浊境人所恶，清境人所欢。欢恶感于境，正谓双目昏。病目与境接，不以清浊分。譬居浑沌内，何者为乾坤。庭外有青草，正是自家意。今因双目病，复悟草之外。意原不在草，草亦不在视。万事奚可言，风月浩无际。左氏云丧明，昭明亦复尔。二人至修姱，佳名播千祀。丧明予似之，功业胡能比。蚀月还耿光，著述犹可拟。
晚年病目诗·其一
作者：乌斯道
朝代：明
体裁：古风

予心好读书，四库未常阅。予心好□辞，操觚未常辍。夫何阻前期，浮云蔽明月。翻思樵牧徒，默默心自悦。
晚年病目诗其七
作者：乌斯道
朝代：明
体裁：古风

左氏云丧明，昭明亦复尔。二人至修姱，佳名播千祀。丧明予似之，功业胡能比。蚀月还耿光，著述犹可拟。
晚年病目诗其三
作者：乌斯道
朝代：明
体裁：古风

予学二王书，常在少壮日。终年应人求，运腕不停笔。兹以目病辞，方始得就逸。书以大道言，何足尽称述。
晚年病目诗其二
作者：乌斯道
朝代：明
体裁：古风

我常忆雷琴，一去难再得。目暗不能弹，今亦不复惜。以兹悟外物，昔以有见惑。何如饮美酒，庶以慰朝夕。
晚年病目诗其五
作者：乌斯道
朝代：明
体裁：古风

浊境人所恶，清境人所欢。欢恶感于境，正谓双目昏。病目与境接，不以清浊分。譬居浑沌内，何者为乾坤。
晚年病目诗其六
作者：乌斯道
朝代：明
体裁：古风

庭外有青草，正是自家意。今因双目病，复悟草之外。意原不在草，草亦不在视。万事奚可言，风月浩无际。
晚年病目诗其四
作者：乌斯道
朝代：明
体裁：古风

古人能战争，空存身后名。何况事棋局，徒然起心兵。余生颇好弈，每被君子轻。目暗不能尔，心中始和平。
月夜渡水访童有严镏子明及其子庸道
作者：乌斯道
朝代：明
体裁：七言律诗

月明荷净不相能，渡水寻幽兴倍增。童氏情怀清庙瑟，刘家父子玉壶冰。鹿鸣筵上千年调，鱼得门前半夜罾。它日但留诗满壁，此时何惜酒如渑。
松溪渔隐
作者：乌斯道
朝代：明
体裁：古风

青松何矫矫，溪水何泠泠。中有垂缗者，悠悠乐中情。濯足繁阴底，凉飔吹我缨。四山阒无人，一鸟空中鸣。层台肃群仙，空坛森百灵。白云被广路，瑶花缭幽扃。明月忽在水，浩歌激青冥。胜地东南富，渔者江海盈。兹味一何寡，高风吁独清。
松轩
作者：乌斯道
朝代：明
体裁：古风

种松不在直，种松不在多。种多人易之，种直寻斧柯。开轩比幽贞，岁月忽已老。美人招不来，于何写中抱。刁刁松上风，萧萧濯灵襟。皎皎松上月，悠悠照鸣琴。
柳桥
作者：乌斯道
朝代：明
体裁：七言绝句

柳枝撩乱春风急，燕子低回晓雨晴。步屧不须琴与鹤，可中泉石有馀清。
棣华亭为泰和萧鹏举赋
作者：乌斯道
朝代：明

玉片英英着淡黄，独怜红萼为同芳。东风不敢枝头急，燕子飞来日正长。昨夜薰风放好花，朱帘碧槛玉人家。世间炎热难开眼，且向中宵挹露华。深深亭院雁来初，华萼联辉锦不如。见说玉皇新下令，清霜不许到前除。花迟花早自相依，积雪初融日影微。徽轸有诗听未彻，鹡鸰枝上一双飞。
棣华亭为泰和萧鹏举赋·其一
作者：乌斯道
朝代：明
体裁：七言绝句

玉片英英着淡黄，独怜红萼为同芳。东风不敢枝头急，燕子飞来日正长。
棣华亭为泰和萧鹏举赋·其三
作者：乌斯道
朝代：明
体裁：七言绝句

深深亭院雁来初，华萼联辉锦不如。见说玉皇新下令，清霜不许到前除。
棣华亭为泰和萧鹏举赋·其二
作者：乌斯道
朝代：明
体裁：七言绝句

昨夜薰风放好花，朱帘碧槛玉人家。世间炎热难开眼，且向中宵挹露华。
棣华亭为泰和萧鹏举赋·其四
作者：乌斯道
朝代：明
体裁：七言绝句

花迟花早自相依，积雪初融日影微。徽轸有诗听未彻，鹡鸰枝上一双飞。
森玉轩为上虞徐隐者赋
作者：乌斯道
朝代：明
体裁：七言律诗

徐家轩外玉森森，都是筼筜满故林。亦有尹孚生琬琰，岂无环佩动璆琳。琴书静坐延秋思，枕簟高眠对夕阴。我欲赠君持白石，金罍遥望碧云深。
槃隐为沈子俊赋
作者：乌斯道
朝代：明
体裁：古风

昔者清遐翁，栖迟慕盘谷。翛然桐叶侧，悠哉石鱼麓。绮疏延白云，迥溪汎朱旭。冥观隘蓬瀛，幽期托松菊。日与文元公，微言吐清馥。高风邈难追，百载有遗躅。琴书信可娱，耕钓聊自足。故扁重揭之，馀芳愿私淑。出处固靡常，持身谅金玉。
樱桃
作者：乌斯道
朝代：明
体裁：七言绝句

南风南圃绿云攒，满树红堆玛瑙丸。翠羽飞来休啄破，未曾供奉赤瑛盘。
次王公中丞杜若湖泛舟
作者：乌斯道
朝代：明
体裁：七言律诗

百顷风潭一叶舟，神仙李郭镜中浮。从容杜若罗生处，荡漾芙蓉欲尽头。茶灶笔床延落景，水云沙鸟汎清秋。可中增观非畴昔，归去山灵似再留。
次蒲庵长老韵二首
作者：乌斯道
朝代：明

一刖老禅三载馀，每怀溪上笑谈初。春山细雨沾乌帽，晴日闲华堕碧疏。九日登高曾有约，二王小楷未能书。至今不到天香室，深愧埃尘少涤除。矫首令人感慨深，浮云蔽日阁曾阴。六时花散金银刹，千里尘飞剑戟林。经罢看山长独坐，定回倚石自微吟。绝怜松下清泠水，好与人间洗渴心。
次蒲庵长老韵二首·其一
作者：乌斯道
朝代：明
体裁：七言律诗

一刖老禅三载馀，每怀溪上笑谈初。春山细雨沾乌帽，晴日闲华堕碧疏。九日登高曾有约，二王小楷未能书。至今不到天香室，深愧埃尘少涤除。
次蒲庵长老韵二首·其二
作者：乌斯道
朝代：明
体裁：七言律诗

矫首令人感慨深，浮云蔽日阁曾阴。六时花散金银刹，千里尘飞剑戟林。经罢看山长独坐，定回倚石自微吟。绝怜松下清泠水，好与人间洗渴心。
次蒲庵长老韵（二首）
作者：乌斯道
朝代：明

一刖老禅三载余，每怀溪上笑谈初。
春山细雨沾乌帽，晴日闲华堕碧疏。
九日登高曾有约，二王小楷未能书。
至今不到天香室，深愧埃尘少涤除。
矫首令人感慨深，浮云蔽日阁曾阴。
六时花散金银刹，千里尘飞剑戟林。
经罢看山长独坐，定回倚石自微吟。
绝怜松下清泠水，好与人间洗渴心。
次韵答有严
作者：乌斯道
朝代：明
体裁：七言律诗

锡山曾有白云期，别后多君只自怡。三复寄书长叹息，几回携手即睽离。茅堂隔水还相觅，人物如林独见知。从此一觞须一咏，古人茶宴亦留诗。
次韵答杨士廉二首
作者：乌斯道
朝代：明

铁崖仙去梦魂安，之子先登上将坛。笔走龙蛇誇旭圣，诗成锦绣薄郊寒。敝裘正想云间脱，长剑空于海角弹。昨夜偶来陵水上，满天明月为同看。壮游无复梦长安，到处披云卧石坛。石化五羊云气暖，井涵孤凤月华寒。瓢因有酒何劳弃，冠为无尘不用弹。再入龙山须过此，蓬莱天地待君看。
次韵答杨士廉二首·其一
作者：乌斯道
朝代：明
体裁：七言律诗

铁崖仙去梦魂安，之子先登上将坛。笔走龙蛇誇旭圣，诗成锦绣薄郊寒。敝裘正想云间脱，长剑空于海角弹。昨夜偶来陵水上，满天明月为同看。
次韵答杨士廉二首其二
作者：乌斯道
朝代：明
体裁：七言律诗

壮游无复梦长安，到处披云卧石坛。石化五羊云气暖，井涵孤凤月华寒。瓢因有酒何劳弃，冠为无尘不用弹。再入龙山须过此，蓬莱天地待君看。
次韵酬范运中
作者：乌斯道
朝代：明
体裁：七言律诗

读书窗前烟草深，三年独守荒山阴。出门驾舆舆脱辐，闭户烧铅铅不金。唾壶击出慷慨意，青灯照见平生心。故人苦道不相见，寄诗复欲招我吟。
江上逢春二首
作者：乌斯道
朝代：明

江上逢春坐不归，只将无语对斜晖。神龙作雨犹三变，大鸟冲天祇一飞。木偶衣冠成底事，铜人弦管谩藏机。仰头遥望云飞处，谁结茅堂在翠微。江上逢春羽翼生，落花飞近柳边城。阴云欲雨还无雨，好鸟能鸣竟不鸣。鬼物也知憎命薄，文章偏喜逐官行。典衣沽酒无衣典，月照空樽只自明。
江上逢春二首·其一
作者：乌斯道
朝代：明
体裁：七言律诗

江上逢春坐不归，只将无语对斜晖。神龙作雨犹三变，大鸟冲天祇一飞。木偶衣冠成底事，铜人弦管谩藏机。仰头遥望云飞处，谁结茅堂在翠微。
江上逢春二首其二
作者：乌斯道
朝代：明
体裁：七言律诗

江上逢春羽翼生，落花飞近柳边城。阴云欲雨还无雨，好鸟能鸣竟不鸣。鬼物也知憎命薄，文章偏喜逐官行。典衣沽酒无衣典，月照空樽只自明。
海堤行
作者：乌斯道
朝代：明
体裁：古风

海上蜿蜒蟠玉龙，云柯迤逦冲阑风。睥睨烟云俯深黝，叶侯建此千年功。侯出成均倅兹土，能为苍生闲斥卤。古称贤令谢与施，可道今人不如古。趍功猬集鼛鼓声，万杵齐揵风雨鸣。南山白石走东海，鲛人夜泣灵鳌惊。从此风飙转潮汐，鬼嗄神奔夺天力。人言水勇奈石坚，谁信侯心胜于石。石堤未作先土堤，洪涛每入田中飞。田舍沉沦粳稌死，盐花万顷争光辉。咸气寻消旧田复，桑柘依然满村绿。清宵促织鸣寒蛩，细雨催耕啼布谷。汝仇湖水清连天，百川分注春风前。花底人沽种田酒，篱根月照催租船。堤上新祠高绰楔，穹碑大字书年月。共来祭祀献鸡豚，幸免浮生作鱼鳖。黄金世上山嵯峨，日日散人能几何。侯橐曾无一铢费，姚江拍拍流恩波。世事年华倏忽改，堤与侯名应长在。海滨尽得如侯堤，那有桑田变沧海。
涵虚馆访章复彦不值
作者：乌斯道
朝代：明
体裁：七言律诗

春风奈此玉人何，贺监宅前春水多。茶灶笔床天上坐，酒船花担镜中过。紫骝何处嘶晴日，白鸟当门弄碧波。更爱小桥杨柳外，石阑閒倚听渔歌。
清啸轩为吉水王子常赋
作者：乌斯道
朝代：明
体裁：七言律诗

孤怀耿耿向谁开，长啸清风亦快哉。柳下一声山断裂，隆中馀韵月低回。苍苔白石江光动，小几疏帘树影来。何似心游天地表，壁间诗句掌中杯。
清眺歌为屠隐君
作者：乌斯道
朝代：明
体裁：古风

景定桥东地迂僻，百尺层楼寄寥阒。我来登眺风日清，遥见群山际天碧。西山积润冈阜多，断而复起连金鹅。金鹅飞入大梅去，太白数点低云萝。水出迥溪泻三峡，分作支流更回合。晴波耀日日倒悬，龙夺明珠动鳞甲。桃花隔水春冥冥，渔郎梦醒扁舟轻。杜若蘼芜翠烟淡，鹁鸪飞去雍渠鸣。白云窈窕山中来，渚涯倏忽成楼台。风收雨散四郊静，眼中一片青天开。中有仙人半衔醉，唤得孤鸾落天外。骑鸾时复游紫京，夹道花香袭环佩。仙人自昔好楼居，此非圆峤为方壶。回首人间暗尘土，蚁垤自以为仙都。我闻江湖好山水，曾托秋风过彭蠡。千里归来空自怜，灵境胜区那得此。仙人有酒春满缸，夜邀子晋吹玉笙。朝朝不放下楼去，朱颜直要凋三光。
游南华寺
作者：乌斯道
朝代：明
体裁：七言律诗

台殿参差出翠微，曹溪当户漾清辉。人知碧眼胡僧远，谁识黄梅獦獠归。燕雀不栖千丈塔，风云长护六铢衣。岭南第一唐朝寺，细读残碑倚夕晖。
游宝峰庵和僧穆庵韵
作者：乌斯道
朝代：明

乱山窝里缚禅庵，路转东溪渐向南。林鸟每留閒客住，野猿时对老僧谈。庖分夜雨岩前溜，阁贮秋云坞内岚。谁把新诗题瘦竹，一枝摇动翠？毵。
游宝峰庵和僧穆庵韵
作者：乌斯道
朝代：明
体裁：七言律诗

乱山窝里缚禅庵，路转东溪渐向南。林鸟每留閒客住，野猿时对老僧谈。庖分夜雨岩前溜，阁贮秋云坞内岚。谁把新诗题瘦竹，一枝摇动翠�毵。
游梅溪赠张维中
作者：乌斯道
朝代：明
体裁：七言律诗

小舟出郭八十里，不意好山如此深。溪水寻常没行路，地气容易生夕阴。远寻隐者胜采玉，曾与故人如断金。安得比邻有閒屋，君歌古调我弹琴。
游海珠寺
作者：乌斯道
朝代：明
体裁：七言律诗

吟到中流一凭栏，云烟散尽水天宽。灵鳌化石支金刹，神物凌波弄木难。隔岸市尘千里远，炎风禅榻九秋寒。何须更觅三神岛，消得携琴此处弹。
游狮子山龙潭
作者：乌斯道
朝代：明
体裁：七言律诗

万壑千峰竞斗奇，穷探愁见夕阳低。乾坤自是开图画，今古谁能尽品题。风搅飞泉晴亦雨，云封洞口到犹迷。更怜胜地多神贶，却恨仙人不共栖。
游香山与王徵君子信途中联句
作者：乌斯道
朝代：明
体裁：五言排律

一路觅幽题，过桥东复西。竹疏林影薄，水小涧声低。食䉪庖人负，诗筒稚子携。缓行因惜蚁，久立为听鹂。墙眼泉龙隐，篱腰土犬啼。古藤如臂曲，矮树与肩齐。过陇虎留迹，投岩麝脱脐。寻芝问溪老，摘果借邻梯。瓦罐煨椒酒，沙盘饤蕈齑。漱甘分泠井，纵懒卧柔荑。窑热烧松火，潭香洗药泥。塘坳飞絮滚，石缝落花栖。健柏搀颓庙，荒苔补破蹊。紫拳擎蕨菜，青子落棠梨。樵语烟萝屋，僧锄雨豆畦。归来日当午，云外一声鸡。
澹然斋诗为泽上人赋
作者：乌斯道
朝代：明
体裁：七言律诗

太白归来万事慵，帘垂云影石房空。虚名远付飞鸿外，胜地冥观落照中。浮蚁杯从何处绿，来禽花自及春红。军持独有曹溪水，千载馀甘与蜜同。
王山人桃花牛歌
作者：乌斯道
朝代：明
体裁：古风

王山人，王山人，天地之间六尺身。身着短布袍，头戴折角巾。倒骑桃花牛，日日弄晴云。昨日我向桃源去，去觅山人结茅处。山人正骑桃花牛，不下牛来笑不休。牛身乾净白于雪，乱点馀花喷猩血。爱骑不是王山人，一生空与寻常别。王山人，王山人，尔如何。昔年曾走燕山道，五花骏马金盘驼。今岁骑牛行荦确，毕竟胸中有真乐。气吞百万五陵儿，始可骑牛作狂客。王山人，王山人，更办乌盐角，高吹紫芝曲。五湖四海春茫茫，桃源市上千山绿。
甲寅腊月十日自石龙赴广州会城途中纪行
作者：乌斯道
朝代：明

龙母山前曙色微，故人相别思依依。五羊仙子知何处，一片征帆带雨飞。雨歇北风生晓寒，湍流初急进船难。路从螺蚌湾头过，羡杀轻鸥卧石滩。两山不见临溪屋，长日还无唤渡人。逆水孤舟行数日，哀猿空使泪沾巾。乱石排溪急水悬，夕阳衰草白鸥边。明朝短策穿云去，不似舟中得稳眠。廿里徒行万里遥，难于孤艇逆春潮。自从羸马归官后，便合还山作老樵。直上龙威万石梯，翠萝遮日白云低。须臾又作沙鸥伴，筏上吟诗下浅溪。磷磷湍濑雪兼风，短筏蛇行乱石中。今夜好从何处宿，笑将蛮语问山翁。中天晴日敛山霏，犹有高林露滴衣。欲就石崖题岁月，湍流催筏去如飞。出水云山几百重，回流犹是学蟠龙。绿溪贳酒无村舍，终日娱人只老松。道出容州蚤泊船，可人相见玉娟娟。隔溪咫尺神仙窟，不得幽探小洞天。水天空阔两山齐，茅屋参差竹树低。千里客怀谁为写，一声春鸟隔林啼。舟到崧台是岁除，乡人一见胜家书。绸缪已？三更醉，又复联床话故庐。青天阔处是藤州，遗迹空寻秦少游。树压古城人影寂，夜深江月下高楼。舟泊苍梧挹渚风，九疑何处吊重瞳。两溪流水浮云底，四面青山夕照中。为爱嘉鱼不放舟，从容访古入林丘。回仙不见空祠宇，白发黄尘起暮愁。渚清沙白野云宽，一棹随风下石湍。客里逢春须尽醉，只无生菜试春盘。
甲寅腊月十日自石龙赴广州会城途中纪行·其一
作者：乌斯道
朝代：明
体裁：七言绝句

龙母山前曙色微，故人相别思依依。五羊仙子知何处，一片征帆带雨飞。
甲寅腊月十日自石龙赴广州会城途中纪行·其七
作者：乌斯道
朝代：明
体裁：七言绝句

磷磷湍濑雪兼风，短筏蛇行乱石中。今夜好从何处宿，笑将蛮语问山翁。
甲寅腊月十日自石龙赴广州会城途中纪行·其三
作者：乌斯道
朝代：明
体裁：七言绝句

两山不见临溪屋，长日还无唤渡人。逆水孤舟行数日，哀猿空使泪沾巾。
甲寅腊月十日自石龙赴广州会城途中纪行·其九
作者：乌斯道
朝代：明
体裁：七言绝句

出水云山几百重，回流犹是学蟠龙。绿溪贳酒无村舍，终日娱人只老松。
甲寅腊月十日自石龙赴广州会城途中纪行·其二
作者：乌斯道
朝代：明
体裁：七言绝句

雨歇北风生晓寒，湍流初急进船难。路从螺蚌湾头过，羡杀轻鸥卧石滩。
甲寅腊月十日自石龙赴广州会城途中纪行·其五
作者：乌斯道
朝代：明
体裁：七言绝句

廿里徒行万里遥，难于孤艇逆春潮。自从羸马归官后，便合还山作老樵。
甲寅腊月十日自石龙赴广州会城途中纪行·其八
作者：乌斯道
朝代：明
体裁：七言绝句

中天晴日敛山霏，犹有高林露滴衣。欲就石崖题岁月，湍流催筏去如飞。
甲寅腊月十日自石龙赴广州会城途中纪行·其六
作者：乌斯道
朝代：明
体裁：七言绝句

直上龙威万石梯，翠萝遮日白云低。须臾又作沙鸥伴，筏上吟诗下浅溪。
甲寅腊月十日自石龙赴广州会城途中纪行·其十
作者：乌斯道
朝代：明
体裁：七言绝句

道出容州蚤泊船，可人相见玉娟娟。隔溪咫尺神仙窟，不得幽探小洞天。
甲寅腊月十日自石龙赴广州会城途中纪行·其十一
作者：乌斯道
朝代：明
体裁：七言绝句

水天空阔两山齐，茅屋参差竹树低。千里客怀谁为写，一声春鸟隔林啼。
甲寅腊月十日自石龙赴广州会城途中纪行·其十三
作者：乌斯道
朝代：明
体裁：七言绝句

青天阔处是藤州，遗迹空寻秦少游。树压古城人影寂，夜深江月下高楼。
甲寅腊月十日自石龙赴广州会城途中纪行·其十二
作者：乌斯道
朝代：明

舟到崧台是岁除，乡人一见胜家书。绸缪已？三更醉，又复联床话故庐。
甲寅腊月十日自石龙赴广州会城途中纪行·其十二
作者：乌斯道
朝代：明
体裁：七言绝句

舟到崧台是岁除，乡人一见胜家书。绸缪已�三更醉，又复联床话故庐。
甲寅腊月十日自石龙赴广州会城途中纪行·其十五
作者：乌斯道
朝代：明
体裁：七言绝句

为爱嘉鱼不放舟，从容访古入林丘。回仙不见空祠宇，白发黄尘起暮愁。
甲寅腊月十日自石龙赴广州会城途中纪行·其十六
作者：乌斯道
朝代：明
体裁：七言绝句

渚清沙白野云宽，一棹随风下石湍。客里逢春须尽醉，只无生菜试春盘。
甲寅腊月十日自石龙赴广州会城途中纪行·其十四
作者：乌斯道
朝代：明
体裁：七言绝句

舟泊苍梧挹渚风，九疑何处吊重瞳。两溪流水浮云底，四面青山夕照中。
甲寅腊月十日自石龙赴广州会城途中纪行·其四
作者：乌斯道
朝代：明
体裁：七言绝句

乱石排溪急水悬，夕阳衰草白鸥边。明朝短策穿云去，不似舟中得稳眠。
病中兴感因成七诗寄蒲庵老禅
作者：乌斯道
朝代：明

青天湛秋水，明月扬素波。浮云自何来，漫漫掩星河。中宵月离毕，晨朝俾滂沱。蝶蝀乃止之，时雨良不多。天道本无意，咄咄其如何。人生恶好胜，水斗良足嗤。有口贵守默，石言岂其宜。桑田可衣食，忍使鱼龙归。青山可结搆，乃向空中飞。地道本宁静，咄咄何如兹。猗兰畏阳盛，甘鞠惧虫食。昌阳恶溪涸，揭车伤土瘠。上有寄生草，蒙茸托松柏。下有无名花，纷披弄佳色。寻芳邈无人，空有馨香德。蝍蛆素甘带，䲭鹗喜食鼠。蛇长即吞象，猬小能制虎。鹰鹯与鴐鹅，生同被毛羽。胡不念同类，搏击苦相侮。鸳鸯好文采，畴能爱怜汝。病中无所为，据梧观品汇。品汇自错迕，吾何发长喟。彼美蒲庵叟，守道已淳备。静坐一室中，县解六合内。朗谭逍遥篇，詟服许询辈。公读西竺书，我读东鲁文。我坐支叶烦，复有彼此分。何当罄忘之，缁素如一人。譬生文字先，同为葛天民。无言亦无辩，熙熙乐芳春。相别无一语，相见无一言。如何忘形者，远情复相牵。我持江上风，遗公吹法筵。公以竹间月，照我调素弦。风比锦绣段，月比青琅玕。
病中兴感因成七诗寄蒲庵老禅·其一
作者：乌斯道
朝代：明
体裁：古风

青天湛秋水，明月扬素波。浮云自何来，漫漫掩星河。中宵月离毕，晨朝俾滂沱。蝶蝀乃止之，时雨良不多。天道本无意，咄咄其如何。
病中兴感因成七诗寄蒲庵老禅其七
作者：乌斯道
朝代：明
体裁：古风

相别无一语，相见无一言。如何忘形者，远情复相牵。我持江上风，遗公吹法筵。公以竹间月，照我调素弦。风比锦绣段，月比青琅玕。
病中兴感因成七诗寄蒲庵老禅其三
作者：乌斯道
朝代：明
体裁：古风

猗兰畏阳盛，甘鞠惧虫食。昌阳恶溪涸，揭车伤土瘠。上有寄生草，蒙茸托松柏。下有无名花，纷披弄佳色。寻芳邈无人，空有馨香德。
病中兴感因成七诗寄蒲庵老禅其二
作者：乌斯道
朝代：明
体裁：古风

人生恶好胜，水斗良足嗤。有口贵守默，石言岂其宜。桑田可衣食，忍使鱼龙归。青山可结搆，乃向空中飞。地道本宁静，咄咄何如兹。
病中兴感因成七诗寄蒲庵老禅其五
作者：乌斯道
朝代：明
体裁：古风

病中无所为，据梧观品汇。品汇自错迕，吾何发长喟。彼美蒲庵叟，守道已淳备。静坐一室中，县解六合内。朗谭逍遥篇，詟服许询辈。
病中兴感因成七诗寄蒲庵老禅其六
作者：乌斯道
朝代：明
体裁：古风

公读西竺书，我读东鲁文。我坐支叶烦，复有彼此分。何当罄忘之，缁素如一人。譬生文字先，同为葛天民。无言亦无辩，熙熙乐芳春。
病中兴感因成七诗寄蒲庵老禅其四
作者：乌斯道
朝代：明
体裁：古风

蝍蛆素甘带，䲭鹗喜食鼠。蛇长即吞象，猬小能制虎。鹰鹯与鴐鹅，生同被毛羽。胡不念同类，搏击苦相侮。鸳鸯好文采，畴能爱怜汝。
病中怀刘庸道
作者：乌斯道
朝代：明
体裁：五言律诗

乾坤憎病客，风雨暗孤城。野水无人渡，林乌落地鸣。捲帘看竹色，欹枕听江声。自遣聊终日，怀人底性情。
登九成台
作者：乌斯道
朝代：明
体裁：七言律诗

重华不见独登台，台倚孤城日月开。似听箫韶千载上，虚疑凤鸟九霄来。乱山北起迷烟树，双涧南流浸绿苔。回首苍梧天咫尺，南巡曾带跸尘回。
登小孤山
作者：乌斯道
朝代：明
体裁：七言律诗

孤峰平野忽㠝岏，第一关头树影寒。直上云霄扶日月，半横龙窟障波澜。地分南北青天阔，江入东西白水宽。回首柴桑才咫尺，欲寻元亮问休官。
登望湖亭
作者：乌斯道
朝代：明
体裁：七言律诗

秋风登此望湖亭，烟水微茫接窅冥。地坼荆扬天下壮，龙更秦汉至今灵。神仓气吐漫山赤，庐阜光飞隔岸青。回首老苏仙去远，独留诗句挟风霆。
登粤王台
作者：乌斯道
朝代：明
体裁：七言律诗

台上离离碧草生，风云盘礴倚孤城。天空百粤山光远，地控诸番海气清。万里玺书曾落胆，千年铁柱见销兵。英雄一去知何在，几处鹧鸪秋雨声。
登蒋山
作者：乌斯道
朝代：明
体裁：七言律诗

作镇皇州势独雄，英英紫气散晴峰。龙蟠实为金陵重，鹤怨曾因蕙帐空。云拥禅关新建塔，花明潜邸旧行宫。试凌绝顶閒凭眺，锦绣山河感慨中。
白云山房歌
作者：乌斯道
朝代：明
体裁：古风

何处茅堂对山结，千古龙洲最清绝。武山秀夺天东南，上有神仙拥珠阙。金华玉华山更清，亦有仙人吹玉笙。白云腾薄捲秋浪，晴窗不掩风泠泠。堂前小径石苔紫，堂后灵芝兔垂耳。竹阴满地生昼寒，落尽松花落松子。堂中一榻拥青毡，为爱云山长不眠。茶灶只留花底石，酒壶或汲溪中泉。陆走曾期访天姥，道上回风暗尘土。舟行曾约访蓬莱，海上惊涛撼樯橹。不如长日看武山，武山自是非人间。昨日云飞乱峰顶，今日山腰散微影。画图遥忆米元晖，自怡肯作陶弘景。勒名招得刘职方，赋诗每同萧与王。俯仰乾坤划然啸，啼鸟一声山日长。还闻种玉玉易长，玉气英英白云上。他年见璞莫自献，只向茅堂挹萧爽。
白云歌送孙子章归天台省觐
作者：乌斯道
朝代：明
体裁：古风

天台山上白云飞，素光零乱如白衣。朝飞不离苍藓石，暮飞挂在青松枝。昨夜白云入我梦，月满寒溪水如汞。老鹤孤鸣子和之，梦断中宵忽心痛。我欲招白云，白云不肯来。白云白云，使我心悠哉。眼望白云清晓立，归心胜似云飞急。三年不走天台山，今拟穿云毳衣湿。寻常白云长满山，他人注目如等閒。吁嗟万事不我好，我心独与云相关。桃花洞口青春好，不逐山人拾瑶草。朝朝暮暮白云中，把酒高歌对穹昊。
相山偶作
作者：乌斯道
朝代：明
体裁：七言律诗

青山四绕出无门，半日从容坐竹根。目送溪流入东海，心随秋日照中原。石头绕路如人立，藤蔓和云落地繁。便合买牛耕谷口，人间何处是桃源。
睡禽
作者：乌斯道
朝代：明
体裁：七言绝句

昨夜春风不作寒，幽禽飞下碧琅玕。只应此地无缯缴，不独身安梦亦安。
石塘旧隐歌为泰和萧文学赋
作者：乌斯道
朝代：明
体裁：古风

我闻石塘山水好，溪浸冰壶四山绕。上山回首望前山，更有三华似三岛。人家簇簇如桃源，不餐松柏身自仙。耕山百亩烧野火，凿池半顷通溪泉。君家有书常满屋，读尽还听子孙读。石塘帘捲隔溪云，前后清阴散松竹。每逢佳节酒筵开，只与邻翁相往来。昨日寻花入林去，今日采药缘山回。早语儿郎纳租税，莫召喧呼打门吏。年年如此不出山，遮莫渔郎引人至。
石龙人日山行
作者：乌斯道
朝代：明

坡坂屡崇卑，上马复下马。老怀虽云壮，奈此筋力寡。解鞍憩繁阴，纡郁聊自写。所遭无仙凡，所思何取舍。苍藤缀流苏，鸣禽咏风雅。白云自西来，故作忘形者。晨兴趣归马，中涂山雨倾。薄言避村舍，道远复纡萦。林密不能盖，衣湿强前征。云气益昏翳，潦水益纵横。得非山灵意，留予卧山庭。似此庶不恶，悠哉有馀情。
石龙人日山行·其一
作者：乌斯道
朝代：明
体裁：古风

坡坂屡崇卑，上马复下马。老怀虽云壮，奈此筋力寡。解鞍憩繁阴，纡郁聊自写。所遭无仙凡，所思何取舍。苍藤缀流苏，鸣禽咏风雅。白云自西来，故作忘形者。
石龙人日山行其二
作者：乌斯道
朝代：明
体裁：古风

晨兴趣归马，中涂山雨倾。薄言避村舍，道远复纡萦。林密不能盖，衣湿强前征。云气益昏翳，潦水益纵横。得非山灵意，留予卧山庭。似此庶不恶，悠哉有馀情。
石龙棠阴道中迟刘淑斋不至
作者：乌斯道
朝代：明
体裁：五言律诗

倚风情脉脉，回首帽欹欹。归马夜行疾，远人春到迟。林深云气重，山静鸟声悲。万里天南客，谁欤是故知。
碧筒饮
作者：乌斯道
朝代：明
体裁：七言律诗

翠叶清宵作巨觞，碧云半捲出方塘。柔丝尚带冰蚕口，细窾遥通玉兔光。漏泻渴乌随点滴，汞摇丹鼎慎遮防。醉魂飘荡三更后，自觉满身风露香。
秋岩将军歌
作者：乌斯道
朝代：明
体裁：古风

秋岩将军身姓韩，恐是齐王之子孙。不然胡为习战斗，雄材杰出千人军。目光流电气薾云，锦裘绣帽七尺身。上马挥戈日退舍，下马论事霜逼人。南州封狐口飞火，将军三箭叠奏勋。东海短狐毒人影，将军舳舻突其群。壮哉虓将有如此，可作金城卫天子。风云浩荡天万里，回首虎贲无猛士。今岁来为四明客，明人见之俱辟易。麾斥部伍归故壁，前后旌旗半天黑。我诧将军立踟蹰，神游千载究且图。古来骁将文武俱，至仁或与天为徒。将军将军必见天子呼，训练之暇多读书。
秋风歌三章
作者：乌斯道
朝代：明

秋风秋风吹我母，我母溪山倚闾久。家徒四壁衣见肘，欲寄秋风竟钳口。便欲归去讯安否，致奉珍鲑亦何有。仰屋潸然复低首，暮冷朝寒博升斗。秋风秋风慎勿吹，我泪飘洒母前伤母意。秋风秋风吹我兄，我兄与弟皆茕茕。秋来听此秋风声，江山契阔难为情。去年兄作钱塘行，今岁归来弟蓬瀛。何当从此长合并，日拜慈母称寿觥。秋风秋风慎勿吹，我语使兄听之乱兄绪。秋风秋风吹我身，我身何处沧江滨。感怀日日潜悲辛，至今只作寻常人。人生得意在青春，青春一过徒劳神。嗟哉尺蠖何时伸，不如一棹归娱亲。秋风秋风慎勿吹，我诗入人之耳令人悲。
秋风歌三章·其一
作者：乌斯道
朝代：明
体裁：乐府曲辞

秋风秋风吹我母，我母溪山倚闾久。家徒四壁衣见肘，欲寄秋风竟钳口。便欲归去讯安否，致奉珍鲑亦何有。仰屋潸然复低首，暮冷朝寒博升斗。秋风秋风慎勿吹，我泪飘洒母前伤母意。
秋风歌三章·其三
作者：乌斯道
朝代：明
体裁：乐府曲辞

秋风秋风吹我身，我身何处沧江滨。感怀日日潜悲辛，至今只作寻常人。人生得意在青春，青春一过徒劳神。嗟哉尺蠖何时伸，不如一棹归娱亲。秋风秋风慎勿吹，我诗入人之耳令人悲。
秋风歌三章·其二
作者：乌斯道
朝代：明
体裁：乐府曲辞

秋风秋风吹我兄，我兄与弟皆茕茕。秋来听此秋风声，江山契阔难为情。去年兄作钱塘行，今岁归来弟蓬瀛。何当从此长合并，日拜慈母称寿觥。秋风秋风慎勿吹，我语使兄听之乱兄绪。
秦养浩隐居养母造访贻诗
作者：乌斯道
朝代：明

闻说衡门赋考槃，故缘深径觅清欢。行厨愧不如严武，命驾徒能学吕安。大石满田春藓湿，乱藤垂屋夜云寒。茅堂为下青灯榻，千载高情未觉难。茅堂低小竹林幽，母子相看共白头。绛县又逢新甲子，老莱浑似富春秋。野田云暖黄鸡啄，山瓮春浓绿蚁浮。天上升平甘此乐，读书惟欲老林丘。
秦养浩隐居养母造访贻诗·其一
作者：乌斯道
朝代：明
体裁：七言律诗

闻说衡门赋考槃，故缘深径觅清欢。行厨愧不如严武，命驾徒能学吕安。大石满田春藓湿，乱藤垂屋夜云寒。茅堂为下青灯榻，千载高情未觉难。
秦养浩隐居养母造访贻诗其二
作者：乌斯道
朝代：明
体裁：七言律诗

茅堂低小竹林幽，母子相看共白头。绛县又逢新甲子，老莱浑似富春秋。野田云暖黄鸡啄，山瓮春浓绿蚁浮。天上升平甘此乐，读书惟欲老林丘。
空青歌为临江何九思赋
作者：乌斯道
朝代：明
体裁：古风

噫吁戏吾闻地不爱宝，胡为乎空青土中少。五金生处方有之，鬼禁神呵閟深窅。水浆如汞石壳黄，壳如桃核含水浆。石团金气沥为液，碧色湛湛冰雪凉。它器收藏即消散，以沙锥石才取浆。取浆一滴疗昏眚，白日食既还耿光。石孕精华几千岁，白璧明珠岂为贵。神农未必知有灵，谁启玄关救人世。玉山峨峨云树深，何君得此良苦心。錞釪盛水浸寒玉，几人欲售空持金。噫吁戏世上之人云有目，白日犹如夜无烛。后土何不令空青出土泥沙然，大使何君疗人双目全。
章复彦许画菜作诗促之
作者：乌斯道
朝代：明
体裁：七言律诗

采葑何必首阳东，翠叶葳蕤在眼中。倾国可堪誇绝艳，灌园端合想连筒。迟徊公馆应无事，洗涤膏粱信有功。老我不能忘此味，几回题品学涪翁。
答胡徵君舜咨还山
作者：乌斯道
朝代：明

高迹寄空谷，幽居托田间。江水非吾限，可以相往还。游鱼当在渊，飞鸟当在山。谢此城郭游，逸驾不可攀。还山濯清泚，何如冰雪颜。君子保厥躯，于以待昌时。白日惧颠蹶，夜行不倾危。归心若金石，固留终我违。譬彼出峡舟，欲挽不可追。山神亦已怨，来归一何迟。
答胡徵君舜咨还山·其一
作者：乌斯道
朝代：明
体裁：古风

高迹寄空谷，幽居托田间。江水非吾限，可以相往还。游鱼当在渊，飞鸟当在山。谢此城郭游，逸驾不可攀。还山濯清泚，何如冰雪颜。
答胡徵君舜咨还山其二
作者：乌斯道
朝代：明
体裁：古风

君子保厥躯，于以待昌时。白日惧颠蹶，夜行不倾危。归心若金石，固留终我违。譬彼出峡舟，欲挽不可追。山神亦已怨，来归一何迟。
答胡徵士
作者：乌斯道
朝代：明
体裁：古风

畴昔见君子，往来山野间。野鸟不相忌，山花澹相看。彼苍今何尔，独俾落尘凡。矧复旷言笑，寤寐不自安。天地一居室，万里犹咫尺。达人解天游，出处随所适。所交或相违，何必怀恻恻。飒尔精灵通，终焉若金石。
答马易之编修次来韵
作者：乌斯道
朝代：明
体裁：七言律诗

史臣出入承明庐，珠玉娟娟落海隅。天上故交多国士，月中閒坐忆樵夫。董狐无愧春秋笔，贺监宁忘日月湖。深喜欲归先有信，轺车秋尽出京都。
紫翠丹房歌为周伯高赋
作者：乌斯道
朝代：明
体裁：古风

松陵四围天接水，中有丹光夜分起。烧丹者谁抱拙生，半亩云房石林底。缥囊玉轴纷图书，清风适起烧丹馀。白日閒花落蛛网，晏然独坐青氍毹。当时龙虎守深閟，好事何为传紫翠。每令人费买舟钱，日日来寻隐居地。因闻昔日瑶池仙，宝鼎丹光飞上天。剡剡入云如紫电，英英照人兼翠烟。平生学仙心所羡，亦欲丹光成九转。等閒白骨埋蒿莱，不似红颜生羽翰。宿火未消丹未出，诏向神京试儒术。力言丹候尚须调，再愿六藏归一室。我到钟山偶相逢，乡心未吐谋先同。亦有长生不死药，何当与子论成功。
翁妇行
作者：乌斯道
朝代：明
体裁：古风

东瓯兵乱夜深哭，嫁郎两月他家宿。双飞燕子在雕梁，何为翻作野鸳鸯。十年凤城悲远道，暗惜花颜为谁好。羽林将军欢爱多，其如雍雍鸣雁何。剑戟门前日亭午，隔帘乞食惊瓯语。问之元是旧鸾交，过眼云收转愁苦。将军闺房锦绣林，郎情自重千黄金。援琴作曲向郎道，恨郎不识琴中心。封诗寄人托郎去，正寄与郎郎不悟。岂期先得动天颜，花作丁香复如故。已为将军留两儿，将军未必无好妻。只恐清风岭头过，血痕尚有空岩诗。
育王寺
作者：乌斯道
朝代：明

鄮岭名如鹫岭传，刹竿无恙已千年。地雄南土居三佛，山尽东溟倚半天。宸翰香浮高阁表，岩泉清出老松前。游人自觉虚生白，犹觅神光上客船。灵踪深閟压东南，楼阁丹青闪翠岚。灯影半空摇上塔，炉薰千载出西庵。山看玉几无云好，泉取金沙瀹茗甘。细读长公碑刻画，黄昏万丈觅龙潭。
育王寺·其一
作者：乌斯道
朝代：明
体裁：七言律诗

鄮岭名如鹫岭传，刹竿无恙已千年。地雄南土居三佛，山尽东溟倚半天。宸翰香浮高阁表，岩泉清出老松前。游人自觉虚生白，犹觅神光上客船。
育王寺·其二
作者：乌斯道
朝代：明
体裁：七言律诗

灵踪深閟压东南，楼阁丹青闪翠岚。灯影半空摇上塔，炉薰千载出西庵。山看玉几无云好，泉取金沙瀹茗甘。细读长公碑刻画，黄昏万丈觅龙潭。
胡宗器使汾阳得韩干画马石刻归以见赠作歌遗之
作者：乌斯道
朝代：明
体裁：古风

胡君赠我韩干马一匹，乃是汾阳旧传刻。雄姿逸态嗟夺真，真马见之俱辟易。奔雷翻电不可见，更有绿蛇兼紫燕。此马玄黄固难辨，筋出玄中亦堪羡。当时学得曹将军，笔有书法气有神。顾影裴徊未超越，眼中恍惚如流云。一傒倦坐困方伛，一傒裹胫曲未伸。彷佛关头雨新霁，满郊苜蓿涵青春。胡君曾度太行去，画里龙媒忽相遇。涓人不用千黄金，自觉驽骀世无数。出入空骑驿中马，挟此东归惬幽愫。座间披览风为鸣，记得汾阳旧游处。汾阳正有郭相家，恐是郭家狮子花。千年相业尚不泯，马图亦忍沈泥沙。我今得此重叹息，生者似今那复得。信知房精在神骏，形影空为人爱惜。
自然斋诗为周原夫作
作者：乌斯道
朝代：明

廿载游江海，拂衣归故宅。故旧半凋零，存者头已白。相见虽可悲，亦足慰寥落。有酒各招邀，慷慨谈夙昔。丈夫志勋业，岂不事一官。追封亲以荣，树德民以安。道路阻且脩，于焉息丘园。矫首睇白日，白日在云端。司晨促天曙，揽衣步前庭。粲粲幽花发，靡靡春草青。钩帘近清旭，焚香读羲经。门外有宾客，欣然出相迎。明月照东荣，燕坐方自怡。神清未欲寝，款款训佳儿。勿待金马诏，且诵石鱼诗。因之思厥祖，高风播濂溪。今日憺无事，薄言疏我襟。清风蹑山梁，烦歊憩松阴。鱼游湖水净，鸟啼崖谷深。朋友相邀坐，衎衎论此心。
自然斋诗为周原夫作·其一
作者：乌斯道
朝代：明
体裁：古风

廿载游江海，拂衣归故宅。故旧半凋零，存者头已白。相见虽可悲，亦足慰寥落。有酒各招邀，慷慨谈夙昔。
自然斋诗为周原夫作其三
作者：乌斯道
朝代：明
体裁：古风

司晨促天曙，揽衣步前庭。粲粲幽花发，靡靡春草青。钩帘近清旭，焚香读羲经。门外有宾客，欣然出相迎。
自然斋诗为周原夫作其二
作者：乌斯道
朝代：明
体裁：古风

丈夫志勋业，岂不事一官。追封亲以荣，树德民以安。道路阻且脩，于焉息丘园。矫首睇白日，白日在云端。
自然斋诗为周原夫作其五
作者：乌斯道
朝代：明
体裁：古风

今日憺无事，薄言疏我襟。清风蹑山梁，烦歊憩松阴。鱼游湖水净，鸟啼崖谷深。朋友相邀坐，衎衎论此心。
自然斋诗为周原夫作其四
作者：乌斯道
朝代：明
体裁：古风

明月照东荣，燕坐方自怡。神清未欲寝，款款训佳儿。勿待金马诏，且诵石鱼诗。因之思厥祖，高风播濂溪。
蔡节妇诗
作者：乌斯道
朝代：明

开门见江水，江上有青山。青山易黄落，江水易波澜。妇心寂不移，白首无腼颜。衣藏锦文新，镜掩铜花斑。惟忧凤一去，母雏日饥寒。奉姑忧戚中，训子识字初。金凤买姑药，绣麟易子书。姑没子已长，今当子孙娱。朱萱隔疏箔，翠竹森前除。春酒洽邻母，暮齿为何如。
蔡节妇诗·其一
作者：乌斯道
朝代：明
体裁：古风

开门见江水，江上有青山。青山易黄落，江水易波澜。妇心寂不移，白首无腼颜。衣藏锦文新，镜掩铜花斑。惟忧凤一去，母雏日饥寒。
蔡节妇诗其二
作者：乌斯道
朝代：明
体裁：古风

奉姑忧戚中，训子识字初。金凤买姑药，绣麟易子书。姑没子已长，今当子孙娱。朱萱隔疏箔，翠竹森前除。春酒洽邻母，暮齿为何如。
蚤朝
作者：乌斯道
朝代：明
体裁：五言律诗

骢马入云飞，霞光上翠旂。未央宵月迥，长乐晓钟稀。玉佩依黄幄，金章映紫薇。御炉香蔼蔼，偏惹近臣衣。
西湖小隐
作者：乌斯道
朝代：明
体裁：五言律诗

胜景金池耳，高人玉树然。柳塘披鹤氅，山崦出渔船。梅吐尊前月，松蟠镜里天。兴来弹渌水，赏识有逋仙。
读书楼为天台张隐士赋
作者：乌斯道
朝代：明
体裁：古风

仙山积层翠，瑶台薄青冥。云梯白麟下，天柱青鸾鸣。中有泊然者，栖居读遗经。仙人好楼居，无乃餐玉英。交疏纳朝采，阴风肃泠泠。托此游圣涯，谅以终馀生。天子五云内，群髦粲盈庭。仙姿重圭璧，束帛当见徵。霞居越霄汉，先后森百灵。辞抽夙所秘，赓歌答休明。遐思古仙山，何哉为重轻。
谒徐孺子祠
作者：乌斯道
朝代：明
体裁：七言律诗

南州高士人世表，东湖祠堂烟水中。声名不藉陈蕃榻，风节宁亏汉室功。窗户远招江月白，衣冠遥隔市尘红。穹碑久刻先生传，故使登临一径通。
谢李弘道寄灵寿杖
作者：乌斯道
朝代：明
体裁：七言律诗

寄来仙杖费追寻，满谷云霞太华深。元气百年搏紫玉，故情千里重黄金。关河迢递悬愁眼，宫阙森严负素心。敢望孔光沾宠锡，且须扶老旧园林。
谭节妇
作者：乌斯道
朝代：明
体裁：七言律诗

城破兵连远近村，皇皇趋入泮宫门。甘从烈士捐生义，不学降臣负主恩。气逐彩云随剑化，形摹青血与砖存。我来感悼前朝事，为立穹碑慰古魂。
赋得吴王避暑宫陶侃读书堂二诗送丁鹤年归武昌
作者：乌斯道
朝代：明

章华之台浮云空，繁华又到吴王宫。西山烟光照林麓，南浦云气随蛟龙。瑶殿金扉倚虚旷，象床玉几生雄风。忽然梦入紫微内，绡衣雾湿天香中。梦醒芙容日亭午，但知六月不知暑。侍臣不敢催鸾舆，辇路光飞洒尘雨。当时铜雀凌漳河，锦城雪影摇岷峨。天下苍生苦埃郁，三处较凉谁最多。东下长江二千里，楼阁高连冶城起。岂知炎热正如焚，鼎沸难容一杯水。初忧未破曹刘墙，再欲食鱼还武昌。回首寒溪旧游处，烟草凄凄耕牧场。君今归去访遗迹，自古兴亡休叹息。有酒可献重瞳坟，南望九疑才咫尺。千年陶侃读书堂，故老相传在武昌。九曲亭前入云路，寒溪下接江流长。剑池龙去日色薄，梅偃层崖几开落。书堂为寺寺还荒，惟有青山度黄鹤。当日读书清夜深，至今遗响闻空林。千里旌旗入州牧，都在分阴辛苦心。君溯长江忽归去，政是英雄读书处。百灵奔走护先丘，就结茅堂倚高树。平生读书才气多，要回落日挥长戈。苍天不借丈夫力，鬓霜独奈秋风何。且访云间入林下，依旧从容咏风雅。古今穷达贵同风，莫愧前人面如赭。
赋得吴王避暑宫陶侃读书堂二诗送丁鹤年归武昌·其一
作者：乌斯道
朝代：明
体裁：古风

章华之台浮云空，繁华又到吴王宫。西山烟光照林麓，南浦云气随蛟龙。瑶殿金扉倚虚旷，象床玉几生雄风。忽然梦入紫微内，绡衣雾湿天香中。梦醒芙容日亭午，但知六月不知暑。侍臣不敢催鸾舆，辇路光飞洒尘雨。当时铜雀凌漳河，锦城雪影摇岷峨。天下苍生苦埃郁，三处较凉谁最多。东下长江二千里，楼阁高连冶城起。岂知炎热正如焚，鼎沸难容一杯水。初忧未破曹刘墙，再欲食鱼还武昌。回首寒溪旧游处，烟草凄凄耕牧场。君今归去访遗迹，自古兴亡休叹息。有酒可献重瞳坟，南望九疑才咫尺。
赋得吴王避暑宫陶侃读书堂二诗送丁鹤年归武昌·其二
作者：乌斯道
朝代：明
体裁：古风

千年陶侃读书堂，故老相传在武昌。九曲亭前入云路，寒溪下接江流长。剑池龙去日色薄，梅偃层崖几开落。书堂为寺寺还荒，惟有青山度黄鹤。当日读书清夜深，至今遗响闻空林。千里旌旗入州牧，都在分阴辛苦心。君溯长江忽归去，政是英雄读书处。百灵奔走护先丘，就结茅堂倚高树。平生读书才气多，要回落日挥长戈。苍天不借丈夫力，鬓霜独奈秋风何。且访云间入林下，依旧从容咏风雅。古今穷达贵同风，莫愧前人面如赭。
赋王景章拙斋
作者：乌斯道
朝代：明
体裁：七言律诗

诸子便獧方得意，我心椎鲁动违时。能言鹦鹉休相笑，钝足驽骀不自支。山屐每因春兴著，酒船长信晚潮移。静看炉鞴长施巧，此日黄金合铸谁。
赠杨允铭小篆歌
作者：乌斯道
朝代：明
体裁：古风

史籀大篆李斯变，变为小篆今独传。绎山秦望石皆裂，馀者散失如飘烟。诅楚之文大相似，先出李斯三百年。李斯无乃踵其武，体同画异难后先。后传八体亦有篆，雕虫何由得传远。汉武书师蜕凡骨，曹喜李潮探御脔。徐铉承之非不佳，形质仅堪称■匾。同时作者岂无人，欲得美名何偃蹇。元初最数松雪翁，白野亦可追其踪。鄱阳伯温用心苦，钱塘益思无限功。四明文运代不泯，学字亦有前贤风。三代鼎彝俱在目，杨生晚出参其中。杨生深用李斯力，能使笔锋归正直。清圜瘦硬玉削成，每逢好事留其迹。人心正喜趋末流，谁将旷古渊源求。倘使淳风追前代，杨生亦足裨皇猷。
赠都阃掾张彦刚
作者：乌斯道
朝代：明

子房一进圯上履，帏帐风云掌中起。远孙彦刚冰玉壶，胸中亦有黄石书。天子龙飞定天下，谈吐无由向戎马。只今天下磐石安，竟作河干伐檀者。昨日括苍天狗落，贼起黄䃪遍林壑。林壑入云千万重，猿猱欲度犹错愕。上挟罡风身有翼，下挟妖狐走荆棘。阴霾半掩平阳村，自谓飞来擒不得。九重诏遣延安侯，祥光一道东南浮。侯策奇勋见开国，岂将大木论蜉蝣。君始从容在帏帐，手画山川调虓将。君言百丈西走门，欲断咽喉须百丈。侯即分兵从后攻，果趋百丈遭前锋。等閒斩首风雨歇，凯旋未必君无功。豹露一班聊复尔，海水渊渊谁见底。丈夫要作英雄人，定有声名动天子。天子抡材政云急，瑶殿云深看徵入。莫将归梦绕琼花，功业先从盛年立。
赠都阃掾张彦刚
作者：乌斯道
朝代：明
体裁：古风

子房一进圯上履，帏帐风云掌中起。远孙彦刚冰玉壶，胸中亦有黄石书。天子龙飞定天下，谈吐无由向戎马。只今天下磐石安，竟作河干伐檀者。昨日括苍天狗落，贼起黄坛遍林壑。林壑入云千万重，猿猱欲度犹错愕。上挟罡风身有翼，下挟妖狐走荆棘。阴霾半掩平阳村，自谓飞来擒不得。九重诏遣延安侯，祥光一道东南浮。侯策奇勋见开国，岂将大木论蜉蝣。君始从容在帏帐，手画山川调虓将。君言百丈西走门，欲断咽喉须百丈。侯即分兵从后攻，果趋百丈遭前锋。等閒斩首风雨歇，凯旋未必君无功。豹露一班聊复尔，海水渊渊谁见底。丈夫要作英雄人，定有声名动天子。天子抡材政云急，瑶殿云深看徵入。莫将归梦绕琼花，功业先从盛年立。
过十八滩
作者：乌斯道
朝代：明
体裁：七言律诗

章贡同归十八滩，滩滩斜转落奔湍。苍龙出峡云山动，白马嘶风雪坂寒。石起乱堆沙浅浅，舟牵百丈路盘盘。鹧鸪又复啼秋雨，便合重题蜀道难。
过大庾岭
作者：乌斯道
朝代：明
体裁：七言律诗

昔年南去入梅关，今出梅关又北还。瘴疠偶然全朽骨，梅花不必笑衰颜。泉探卓锡寒松底，碑读荒祠荔子间。更立西风凝望久，五云飞处是钟山。
过张氏耕隐二首
作者：乌斯道
朝代：明

四野茫茫云接地，幽禽嘎嘎水连村。明年学汝鞭牛法，只恐移家入鹿门。秫米秋香足酒材，长歌夜起不成哀。何时推却犁锄柄，白帻乌靴入郭来。
过张氏耕隐二首·其一
作者：乌斯道
朝代：明
体裁：七言绝句

四野茫茫云接地，幽禽嘎嘎水连村。明年学汝鞭牛法，只恐移家入鹿门。
过张氏耕隐二首·其二
作者：乌斯道
朝代：明
体裁：七言绝句

秫米秋香足酒材，长歌夜起不成哀。何时推却犁锄柄，白帻乌靴入郭来。
过西山访章愿学钟声伯二隐者兼与同游诸公分韵得深字
作者：乌斯道
朝代：明
体裁：古风

冬雨久不作，冰霜谢穷阴。予因积遐思，于焉事追寻。西山数君子，幽居托云林。冈峦负城郭，在乐不在深。旨酒罄良觌，嘉言谐素心。岩花照纹楸，松风堕鸣琴。讵谓兵革馀，得以疏烦襟。人生易凋谢，何时续斯今。离别奚足叹，愿言怀德音。
送丘文湜之西凉
作者：乌斯道
朝代：明
体裁：古风

清华老山人，三子读书者。操笔起云烟，何曾识戎马。父昔守韶州，被谪西凉戍。十年事弓刀，风沙走边路。去年寄书归，身老无膂力。尔即代父行，甘心入军籍。朔风天正寒，一去万里馀。读书知有父，何必守故庐。未得父书时，大兄备点兵。父老不得力，母别赴南京。尔去无六亲，父子两相倚。大兄妻为炊，母仅托少弟。父子共四人，三人在行伍。天上一团月，照见三处苦。尔孝感天地，岂久行伍间。飞腾入霄汉，何能不东还。
送乐生杨彦益还神乐观
作者：乌斯道
朝代：明
体裁：七言律诗

海上清风拂绮寮，又归神乐理笙箫。凤凰鸣处红云近，鳷鹊开时绛节朝。钟岭鹤翻高树雪，秦淮水落大江潮。回头莫问安期信，瓜枣于今久寂寥。
送于彦仁归南昌
作者：乌斯道
朝代：明
体裁：七言律诗

太平随处乐年华，何惜金钱付酒家。浪驾客船鱼作媵，云迎仙佩鹿将车。空山日射琅玕树，小渚春明杜若花。归到南昌须一问，琳宫铁柱在泥沙。
送任云翰归省
作者：乌斯道
朝代：明
体裁：古风

青衫从事南来久，公馆烦忧托杯酒。风吹酒醒忧不除，复泛扁舟访良友。江上茅斋春草深，苍头抱琴来见寻。手弄秋风未终曲，推琴且说南来心。京国官事须给饷，故遣星驰促藩将。三年坐守姑苏城，藩将愆期只骄横。翩然拂袖天上归，鄞江日望云帆飞。回首姑苏暗锋镝，至今未解西兵围。世事浮云易翻覆，昔日遐征命当复。岁月悠悠无奈何，犹仗冰弦写幽独。况有慈亲倚门待，指点吾儿在东海。菽水虽微难尽欢，鹤发垂垂几时在。此言落耳何慨慷，此心可以明穹苍。不失平生读书志，青天万里终高翔。我送君行耿胸臆，安得承平似畴昔。拟将北上献忠肝，几度出门行不得。天子安居在丰镐，独倚中原致天讨。君见总戎当苦言，竹破江南事须早。
送刘庸道之闽
作者：乌斯道
朝代：明
体裁：古风

美人弄秋水，照映冰雪容。云巾紫霞佩，合在蓬莱宫。兰舟桂为楫，泛泛清江中。今日西飞燕，明日南飞鸿。三山有仙客，绿发颜如童。期尔乘白凤，缥缈翔天风。
送友人夏仲儒赴京
作者：乌斯道
朝代：明
体裁：七言律诗

千里轻舟起白沙，海中宁恋枣如瓜。行人远召趋金阙，锡燕重看近翠华。钟阜雪晴松换叶，秦淮春静浪无花。衰翁正是忘年友，元夕观灯想到家。
送吴季章游东湖
作者：乌斯道
朝代：明
体裁：七言律诗

东湖处处好风景，一处应为一月留。九垄高寒宜结夏，二灵空阔好吟秋。花香度水来禅榻，山色随云落钓舟。笔底梅花清兴动，总将风月换罗浮。
送夏均礼之京二
作者：乌斯道
朝代：明

归来朋旧晓星疏，只过东村水竹居。老气竟消双目暗，足音还冷一年馀。绝怜风月寻常酒，宁问江山咫尺书。况是送君天上去，柳边空为立踟蹰。采芳终日水云乡，岂料天书落耿光。玉气久曾冲碧汉，钟声今复起清霜。莺随野馆穿林语，花近仙舟隔幔香。此去莫迟春日路，凤鸣先已在朝阳。
送夏均礼之京二·其一
作者：乌斯道
朝代：明
体裁：七言律诗

归来朋旧晓星疏，只过东村水竹居。老气竟消双目暗，足音还冷一年馀。绝怜风月寻常酒，宁问江山咫尺书。况是送君天上去，柳边空为立踟蹰。
送夏均礼之京二其二
作者：乌斯道
朝代：明
体裁：七言律诗

采芳终日水云乡，岂料天书落耿光。玉气久曾冲碧汉，钟声今复起清霜。莺随野馆穿林语，花近仙舟隔幔香。此去莫迟春日路，凤鸣先已在朝阳。
送契尚宾使高丽
作者：乌斯道
朝代：明
体裁：七言律诗

帻沟溇在扶桑下，海阔云深万里馀。周礼最优箕子国，汉廷宁惜尉佗书。蟠螭新铸藩王印，綵鹢安如陆地车。圣化大行归复命，赤心应念赐衣初。
送张彦诚之京
作者：乌斯道
朝代：明
体裁：五言律诗

久分依山住，今因荐剡行。巨鱼冲浪跃，好鸟及春鸣。双阙青云晓，千花紫禁晴。新除题御笔，未觉负平生。
送无作禅师住保福院
作者：乌斯道
朝代：明
体裁：古风

忆昔东皋上，予尝扣岩扃。翛翛脩竹下，宴坐挹高清。正见独一翁，孤标凛寒冰。嘉言罄前哲，四坐不厌听。予时方好修，数数往亲承。开门见颜色，蔼然喜气盈。风尘三十载，死生隔幽明。每与公言此，默默想仪刑。公今大梅去，又复感中情。翁尝此中住，灵踪杳冥冥。
送月公赴南台中丞
作者：乌斯道
朝代：明
体裁：五言排律

天子忧时剧，中丞愤世深。新除端有为，旧制匪斯今。颛席非常列，兼官秉至忱。南司名重大，北面气萧森。矧复才为冠，多闻众所钦。雄文鸣玉阙，御酒醉琼林。立志葵倾日，遭时旱作霖。谏言书亟草，上殿笔尝簪。既尽枢机职，还胜管辖任。霜台宜奏劾，石室且披吟。拜诏辞丹陛，加恩赐白金。赠言分药石，佳制粲璆琳。渤海精神王，鄞江节仗临。清风留冀北，瑞霭起山阴。再得扶元气，终能播德音。圣心全付托，储贰有规箴。唐介应推毂，虞眉必就擒。剩看严纪律，何但作喉襟。近日堪流涕，诸贤漫用心。忌人祗比毒，当语竟如瘖。萧艾常波及，芝兰每陆沈。幸公持正色，挥手拂妖祲。王室犹分宝，蛮方尚献琛。穷民来肺石，小寇直蹄涔。蛇虺宁当剑，蜩螗可乱琴。升平期渐渐，恢复谅骎骎。论道裨皇极，遴才绝孔壬。太羹回澹泊，缦乐远哇淫。感凤吹箫管，烹鱼溉釜鬵。一人丕有变，万姓得无歆。芹意何堪献，樗材岂愿寻。还朝惟望此，勋业埒高岑。
送杨敬修之京
作者：乌斯道
朝代：明
体裁：七言律诗

春江雪后水偏多，十日轻舟入御河。匡国喜遭新主圣，别君无奈旧情何。花围仙馆从容饮，月照池亭慷慨歌。他日风云千里隔，自看白鸟下沧波。
送汪以敬归睦州省觐四首
作者：乌斯道
朝代：明

杨柳池边燕子飞，藜床低小竹边移。云天华岳持高论，秋水芙蓉出赠诗。咫尺动成千里隔，绸缪终有百年期。去年曾下清风榻，话到无怀未出时。封豕封狐在眼中，此时端合见英雄。扶持短世非无术，贾勇长才独有公。出看旌旗人似雨，不鸣刁斗月当空。秋风曾洒滂沱泪，血溅中原满地红。官事萧閒故友多，每因持酒发悲歌。石生参幕真无忝，徐庶思亲可奈何。千里归帆如健马，满天急雪似飞蛾。高堂舞得斑衣破，也胜朝衫剪越罗。几番相约话骚离，月出花开酒一卮。去郭自穿东郭履，出门空咏北门诗。暝云接地山昏早，急浪冲沙雁落迟。归到严陵烦一问，高台垂钓只今谁。
送汪以敬归睦州省觐四首·其一
作者：乌斯道
朝代：明
体裁：七言律诗

杨柳池边燕子飞，藜床低小竹边移。云天华岳持高论，秋水芙蓉出赠诗。咫尺动成千里隔，绸缪终有百年期。去年曾下清风榻，话到无怀未出时。
送汪以敬归睦州省觐四首其三
作者：乌斯道
朝代：明
体裁：七言律诗

官事萧閒故友多，每因持酒发悲歌。石生参幕真无忝，徐庶思亲可奈何。千里归帆如健马，满天急雪似飞蛾。高堂舞得斑衣破，也胜朝衫剪越罗。
送汪以敬归睦州省觐四首其二
作者：乌斯道
朝代：明
体裁：七言律诗

封豕封狐在眼中，此时端合见英雄。扶持短世非无术，贾勇长才独有公。出看旌旗人似雨，不鸣刁斗月当空。秋风曾洒滂沱泪，血溅中原满地红。
送汪以敬归睦州省觐四首其四
作者：乌斯道
朝代：明
体裁：七言律诗

几番相约话骚离，月出花开酒一卮。去郭自穿东郭履，出门空咏北门诗。暝云接地山昏早，急浪冲沙雁落迟。归到严陵烦一问，高台垂钓只今谁。
送王允恭归庐陵兼简王子让
作者：乌斯道
朝代：明
体裁：七言律诗

西津仓卒送归船，未尽清樽话昔年。感子远投双白璧，嗟予空守一青毡。天开左蠡湖光迥，月满南山桂影圆。若见古城三当老，为言消息底茫然。
送王元鲁归吴
作者：乌斯道
朝代：明
体裁：七言律诗

王郎作掾归东吴，才名已与功名俱。道上争看白鸲鹆，海中暗长青珊瑚。西湖竹枝正好听，北海柳瘿安可无。若见林逋为传语，乌生不愧麻衣粗。
送王公中丞之山南廉访三首
作者：乌斯道
朝代：明

御屏多写大臣名，故老尤关圣主情。每从翠华行阁道，或承丹诏作长城。尚衣蛱蝶飞罗袖，内府蒲萄满玉罂。几度鸿胪催赐出，此时仍复被恩荣。自昔南台肃纪纲，明公此日更堂堂。秋霜落处无萧艾，绣斧行时得豫章。贺监湖中看月色，蓬莱阁上望天光。谁知骢马东来后，古柏啼乌自夕阳。江郊歇马一从容，再近光仪咫尺中。自喜昌黎怜贾岛，敢期工部际严公。林亭每侍金尊酒，草阁时来玉佩风。独念总戎催视篆，无由裨补罄愚衷。
送王公中丞之山南廉访三首·其一
作者：乌斯道
朝代：明
体裁：七言律诗

御屏多写大臣名，故老尤关圣主情。每从翠华行阁道，或承丹诏作长城。尚衣蛱蝶飞罗袖，内府蒲萄满玉罂。几度鸿胪催赐出，此时仍复被恩荣。
送王公中丞之山南廉访三首其三
作者：乌斯道
朝代：明
体裁：七言律诗

江郊歇马一从容，再近光仪咫尺中。自喜昌黎怜贾岛，敢期工部际严公。林亭每侍金尊酒，草阁时来玉佩风。独念总戎催视篆，无由裨补罄愚衷。
送王公中丞之山南廉访三首其二
作者：乌斯道
朝代：明
体裁：七言律诗

自昔南台肃纪纲，明公此日更堂堂。秋霜落处无萧艾，绣斧行时得豫章。贺监湖中看月色，蓬莱阁上望天光。谁知骢马东来后，古柏啼乌自夕阳。
送王益谦之京二首
作者：乌斯道
朝代：明

笑看车马去堂堂，玩愒人间岁月长。文似健兵能力战，才如良贾只深藏。烟波一钓非无具，花柳孤村自有庄。沧海遗珠留不得，随龙飞起落清湘。东归三载别湘潭，岂料都门重解骖。风近香车清阁道，云移宫树拂朝簪。高台气转鸣丹凤，叠巘春浓滴翠岚。老去客怀倾未尽，更期朱绂在江南。
送王益谦之京二首·其一
作者：乌斯道
朝代：明
体裁：七言律诗

笑看车马去堂堂，玩愒人间岁月长。文似健兵能力战，才如良贾只深藏。烟波一钓非无具，花柳孤村自有庄。沧海遗珠留不得，随龙飞起落清湘。
送王益谦之京二首其二
作者：乌斯道
朝代：明
体裁：七言律诗

东归三载别湘潭，岂料都门重解骖。风近香车清阁道，云移宫树拂朝簪。高台气转鸣丹凤，叠巘春浓滴翠岚。老去客怀倾未尽，更期朱绂在江南。
送督造海舟钱使君还钱塘
作者：乌斯道
朝代：明
体裁：古风

鉴湖五月风露凉，玉人簸弄明月光。陆离文采底相似，芙容下映双鸳鸯。咫尺题诗掖垣去，綵笔香凝紫薇露。长风吹送到蓬莱，又览珊瑚海中树。勒马催船云满袍，楼船坐见帆樯高。食单初捲贺监宅，归心已渡钱塘潮。我昔东还卧荒甸，江海才华半相见。山阴只共浮云间，不见能诗玉人面。玉人环佩风泠泠，蕺山甬水空含情。即今天子爱文采，春风殿上赋流莺。
送童仲美归金华
作者：乌斯道
朝代：明
体裁：五言律诗

心倦京华客，情深故里山。不知千石贵，自爱一身閒。水气迷黄柳，冰花凝白菅。到家谈胜事，欢溢老亲颜。
送舒汝临参军秩满归
作者：乌斯道
朝代：明
体裁：古风

吾乡四先哲，日星炳层空。予心窃慕之，缪窥文元公。亦复友其孙，幽探日从容。其孙守故丘，欲以缵宗风。夫君文靖裔，嗣服尤显庸。万里辞京国，一官佐元戎。予尝拜颜色，未言意先同。今兹解绶归，重见将焉从。踟蹰无以赠，耿耿献深衷。尝闻古贤士，中叶坠厥宗。或人念遗胤，遍访樵牧中。君材既翘楚，此道必再隆。官高固为荣，年迈良可恫。愿言扩先志，益俾垂无穷。
送薛彦仁之京
作者：乌斯道
朝代：明

夫君丈夫雄，出处宁草草。孤踪抗浮云，贞心献穹昊。非类徒见招，荣名岂庸蚤。松柏藉霜雪，骐骥思远道。愿言持此心，皦皦以终老。朝见故人家，莫别衢路侧。意长乏交欢，言短悲夙昔。南风促征舰，迅若高鶱翼。天吴不敢骄，帖帖戾京国。今予起遐思，中宵睇奎壁。
送薛彦仁之京·其一
作者：乌斯道
朝代：明
体裁：古风

夫君丈夫雄，出处宁草草。孤踪抗浮云，贞心献穹昊。非类徒见招，荣名岂庸蚤。松柏藉霜雪，骐骥思远道。愿言持此心，皦皦以终老。
送薛彦仁之京其二
作者：乌斯道
朝代：明
体裁：古风

朝见故人家，莫别衢路侧。意长乏交欢，言短悲夙昔。南风促征舰，迅若高鶱翼。天吴不敢骄，帖帖戾京国。今予起遐思，中宵睇奎壁。
送赵以衡归钱塘
作者：乌斯道
朝代：明

陟远驾輶车，汲深引修绠。君子跻膴仕，秉德在思永。兴言赞皇猷，岂徒事驰骋。波流正云横，舟楫当自整。学古资未能，寡事求内静。母为负朱颜，悠悠送清景。竭力艺黍稷，服贾牵车牛。上堂奉甘脆，二亲何所忧。辛勤以干禄，亦复为亲谋。尽欢固无异，宠荣非遽求。朝昏食君赐，鼎俎天光浮。所贵保名爵，不贻黄发羞。性醇而读书，黄流在玉瓒。孰云流俗中，气质类浮浅。予方顾徘徊，结交伤偃蹇。得子良慰心，奈此岁月晚。迹旷心愈亲，意长言益短。愿言采芳馨，赠之托脩远。
送赵以衡归钱塘·其一
作者：乌斯道
朝代：明
体裁：古风

陟远驾輶车，汲深引修绠。君子跻膴仕，秉德在思永。兴言赞皇猷，岂徒事驰骋。波流正云横，舟楫当自整。学古资未能，寡事求内静。母为负朱颜，悠悠送清景。
送赵以衡归钱塘其三
作者：乌斯道
朝代：明
体裁：古风

性醇而读书，黄流在玉瓒。孰云流俗中，气质类浮浅。予方顾徘徊，结交伤偃蹇。得子良慰心，奈此岁月晚。迹旷心愈亲，意长言益短。愿言采芳馨，赠之托脩远。
送赵以衡归钱塘其二
作者：乌斯道
朝代：明
体裁：古风

竭力艺黍稷，服贾牵车牛。上堂奉甘脆，二亲何所忧。辛勤以干禄，亦复为亲谋。尽欢固无异，宠荣非遽求。朝昏食君赐，鼎俎天光浮。所贵保名爵，不贻黄发羞。
送阐禅师住芦山四十韵
作者：乌斯道
朝代：明

东汉风声靡，西来气脉长。祖庭森穆穆，人物俨跄跄。宝座严龙象，穷崖冒虎狼。驺虞纷晋宋，优玺盛隋唐。宋季犹堪传，今时只可伤。有才能卓立，无地不悬望。公独嗟流弊，僧中益自强。受经依落石，执册傍閒廊。素履殊清苦，冥搜极杳茫。佳篇追鲍谢，楷画粲钟王。祖父尤明哲，师模亦老苍。剑光生砥石，钟韵响秋霜。到处闻英发，凌霄爱激昂。六藏岩户静，三应石云凉。归去听鶗鴂，飞腾羡骕骦。暂游灵鹫岭，竟往独龙冈。短榻淮云表，孤筇蕙帐傍。詶僧唯一默，倦客谢诸郎。隽味时时得，徽名日日扬。吾军真足张，季女且深藏。故里虚禅刹，耆年上荐章。鱼肠期破竹，羽括果穿杨。琴瑟收桐梓，林峦宿凤凰。桑门成矩矱，天牖岂寻常。曹洞花开久，芦山草欲荒。祥辉重煜煜，软语定浪浪。神鬼逐奔走，鼓钟谐鞳鞺。疗人应扁鹊，敛赋肯弘羊。我获叨莲社，神交想竹房。往来虽已久，别去未能忘。里闬闻高蹈，闾阎借末光。天人全友道，地主只吾乡。旧有三生愿，今当一苇杭。炉烟分茗盌，松吹坐藤床。心尚惊猿境，身犹逐鹿场。刀铦宜为斲，弦缓冀更张。已觉如鲲化，伊谁敢雁行。祗愁离此处，翘举又殊方。万里皇图壮，千年道运昌。愿言终自重，说法助王纲。
送阐禅师住芦山四十韵
作者：乌斯道
朝代：明
体裁：五言排律

东汉风声靡，西来气脉长。祖庭森穆穆，人物俨跄跄。宝座严龙象，穷崖冒虎狼。驺虞纷晋宋，优玺盛隋唐。宋季犹堪传，今时只可伤。有才能卓立，无地不悬望。公独嗟流弊，僧中益自强。受经依落石，执册傍閒廊。素履殊清苦，冥搜极杳茫。佳篇追鲍谢，楷画粲钟王。祖父尤明哲，师模亦老苍。剑光生砥石，钟韵响秋霜。到处闻英发，凌霄爱激昂。六藏岩户静，三应石云凉。归去听鶗鴂，飞腾羡骕骦。暂游灵鹫岭，竟往独龙冈。短榻淮云表，孤筇蕙帐傍。詶僧唯一默，倦客谢诸郎。隽味时时得，徽名日日扬。吾军真足张，季女且深藏。故里虚禅刹，耆年上荐章。鱼肠期破竹，羽括果穿杨。琴瑟收桐梓，林峦宿凤凰。桑门成矩矱，天牖岂寻常。曹洞花开久，芦山草欲荒。祥辉重煜煜，软语定浪浪。神鬼逐奔走，鼓钟谐鞳鞺。疗人应扁鹊，敛赋肯弘羊。我获叨莲社，神交想竹房。往来虽已久，别去未能忘。里闬闻高蹈，闾阎借末光。天人全友道，地主只吾乡。旧有三生愿，今当一苇杭。炉烟分茗碗，松吹坐藤床。心尚惊猿境，身犹逐鹿场。刀铦宜为斲，弦缓冀更张。已觉如鲲化，伊谁敢雁行。祗愁离此处，翘举又殊方。万里皇图壮，千年道运昌。愿言终自重，说法助王纲。
送陈生往建宁省觐
作者：乌斯道
朝代：明
体裁：七言律诗

一路青山数百盘，建州山尽野云宽。灯明夜市如吴会，花重春城胜锦官。茧纸出溪开玉版，石茶凭水试龙团。尊亲拜后应相问，独卧沧江草阁寒。
送陈省之之永嘉二首
作者：乌斯道
朝代：明

几度寻师叩竹扉，等閒却立见天机。春山杳杳浮云出，湖水涓涓白鸟飞。西堂今过几春风，须为慇勤问谢公。乌氏斋中春草碧，梦中幽趣得相同。
送陈省之之永嘉二首·其一
作者：乌斯道
朝代：明
体裁：七言绝句

几度寻师叩竹扉，等閒却立见天机。春山杳杳浮云出，湖水涓涓白鸟飞。
送陈省之之永嘉二首·其二
作者：乌斯道
朝代：明
体裁：七言绝句

西堂今过几春风，须为慇勤问谢公。乌氏斋中春草碧，梦中幽趣得相同。
送高丽相还国
作者：乌斯道
朝代：明
体裁：七言律诗

琛贡中朝使节持，乐浪人物好威仪。董生作傅曾匡国，季札来宾解听诗。喜动龙颜天咫尺，行经鳌背路倭迟。阳春不隔黄岩水，归及看花二月时。
邀友人胡舜咨姚晋道刘庸道北郊夜坐
作者：乌斯道
朝代：明
体裁：古风

美人集江郊，圆月湛秋夕。天阔星宿繁，地迥鸡犬寂。供具虽不殷，各取意所适。抽辞托卮匜，燕坐更几席。既尽遐迩怀，复有新故益。凉风激庭柯，澄波照林石。零露不作寒，层霄愈凝碧。缅思江海内，轩盖相驰激。酬酢过为欢，友道谅匪得。
醉歌行赠夏叔干
作者：乌斯道
朝代：明

昨日江上沙，东头涨起西头倒。今日江上沙，西头渐高东头少。子少我方壮，子壮我衰老，气义还如旧时好。我昔南回凌瘴烟，恶风掀？西江船。归来无处采薇蕨，自向江头弄明月。隔江美人招我游，白沙翠竹明月舟。天风潇潇落寒水，一去便为三日留。回头看人世，人世可长叹。赠人不有锦绣段，谁肯报之青玉案。子独爱我春草青，我独爱子双眼明。凹镜那知玉颜好，急弦始见枯桐清。莫信飞鸿书可寄，莫信盟鸥不相弃。不如浇密向饧中，到底甘甜复联缀。子有酒浮玉缸我，有诗充锦囊我醉。子酒子歌我诗诗，馀酒醉春阳熙熙。醉里乾坤漫颠倒，梨花乱发流莺啼。莺啼不须歇，梨花不须落，古道千年只如昨。
醉歌行赠夏叔干
作者：乌斯道
朝代：明
体裁：古风

昨日江上沙，东头涨起西头倒。今日江上沙，西头渐高东头少。子少我方壮，子壮我衰老，气义还如旧时好。我昔南回凌瘴烟，恶风掀�西江船。归来无处采薇蕨，自向江头弄明月。隔江美人招我游，白沙翠竹明月舟。天风潇潇落寒水，一去便为三日留。回头看人世，人世可长叹。赠人不有锦绣段，谁肯报之青玉案。子独爱我春草青，我独爱子双眼明。凹镜那知玉颜好，急弦始见枯桐清。莫信飞鸿书可寄，莫信盟鸥不相弃。不如浇密向饧中，到底甘甜复联缀。子有酒浮玉缸我，有诗充锦囊我醉。子酒子歌我诗诗，馀酒醉春阳熙熙。醉里乾坤漫颠倒，梨花乱发流莺啼。莺啼不须歇，梨花不须落，古道千年只如昨。
醉歌行赠定海守禦江将军
作者：乌斯道
朝代：明
体裁：古风

三年不见江将军，离愁远杂春山云。今岁江城忽相见，秋水还如旧时面。将军昔隐徽山中，仗剑一起无英雄。云飞电走得真主，永新坐挹溪楼风。我在鄞江伴鸥鹭，鸥鹭深怜发垂素。不期遥听石龙吟，又复栽花永新去。咫尺偶同云影间，将军正值弓刀閒。我虽官事日如垒，有琴只为将军弹。星石光摇水西柳，林泉气接天边山。东山松覆老僧榻，南华月浸仙人坛。每将俸米换春酒，到处追欢不论斗。欢娱未尽相知心，鸿燕谁知各分首。将军超擢鄞江行，我被迁谪居濠梁。鄞江是我钓游处，我反不得归故乡。清流关上车折轴，杨子江中浪如屋。音书阻绝可奈何，毛骨无由化黄鹄。昨荷天恩放归里，再见将军喜中喜。旷达之士忘升沈，酒醉清风复相似。鄞江娟娟照胸臆，江上群峰翠岚滴。汀鸟渚花催往还，早暮扬舲信潮汐。嗟哉我今空白头，将军建立功名秋。只恐飞腾九霄去，寸心千里还悠悠。
重过东山分韵得嘉字
作者：乌斯道
朝代：明
体裁：古风

灯张酌春酒，酒尽情益加。岁暮百事集，在道不在他。昨日冰霜中，风揭道上车。我以隔岁别，重来望云霞。脩竹散繁阴，猗兰茁新芽。各保岁寒意，嗟嗟良可嘉。登高斥卑陋，饮清涤污邪。箴言复深夜，中心永无遐。
野人居为陈则颜赋
作者：乌斯道
朝代：明
体裁：古风

江城有甲第，楼阁高嵯峨。朝骑骏马出，驰骋意气多。我居田野中，衡门掩藤萝。岁月不易得，聊以保天和。清风起兰芷，明月扬素波。琴书正可陈，奈此閒静何。况兹桃花村，仙源入山阿。山中有俦侣，亦足同啸歌。
野堂为朱梦良赋
作者：乌斯道
朝代：明
体裁：七言律诗

天台何处足幽居，委羽山前一草庐。田绕薜墙都种秫，沼通溪水剩栽鱼。桃花每落尊中酒，鹤影时浮几上书。一走功名为客久，不知归梦近何如。
野庵为姜敬章监丞赋
作者：乌斯道
朝代：明
体裁：古风

楼船溯长江，夹毂驰广道。君子田野中，悠悠惬中抱。前除列佳水，其阴杂芳草。亦有溪上山，青青为之好。吉梦良可徵，将以托终老。白璧匪沦匿，彤庭藉华缫。庶免栖故林，徒焉寄枯槁。归哉岂无期，所愧在先兆。天恩固云深，今德当自保。
金陵行送王廷助
作者：乌斯道
朝代：明
体裁：古风

杨都之区胡为乎第一，豫待千年圣人出。天开地辟鬼神惊，万里祥光中荡潏。波涛接天天堑成，钟山故作云锦屏。三井冈头烟树清，白下左顾琅琊城。景阳武壮相倚重，中茅九华遥夹拱。龙池气薄长干祠，玄武湖中斗牛动。紫薇宫辟天中央，天门荡荡日重光。圣人端居五云表，手握乾符清八荒。绣衣朝参万马集，瑶阶日转千花香。四夷宾贡走珠玉，箫韶九成飞凤凰。太行西头空飒爽，咸阳洛阳漫相望。汴水东流知几年，自古金汤无此壮。五风十雨民熙熙，总愿观光逐仙仗。春风环佩动香尘，不觉飘飘紫云上。王郎王郎气如雕鹗隘九州，身生羽翼非梦游。山中种玉玉已长，正是持献明堂秋。
长平戈头叹
作者：乌斯道
朝代：明
体裁：古风

降虏之戈舆入关，千年尚落泥沙间。腥铁阴生紫花出，血痕半蚀朱砂斑。惊看故物为磨洗，似见风云掌中起。风云惨澹坑堑深，冤气浮沈铁光里。当时挥戈期第一，一鼓能回鲁阳日。谁知括母空上书，竟堕长陵锐头术。遗铁尺馀人共传，四十万人谁见怜。人骨烟消铁无恙，流传作鉴非皇天。天下茫茫仗真宰，格斗何须血成海。长平道上有人行，百胜秦兵岂长在。
阚峰
作者：乌斯道
朝代：明
体裁：七言绝句

春山花发雨霏霏，花雨曾沾阚相衣。今日山花依旧好，东风吹雨湿僧扉。
陈中复先生所画马转赠吴生好德
作者：乌斯道
朝代：明
体裁：古风

曹将军，能写真，南薰殿上数承恩。千载有遗迹，画马尤绝伦。陈先生，最儒雅，亦能写真兼画马。笔法妙入神，谅不在曹下。近岁奉诏写御容，金门玉殿春融融。适值房精降沙苑，佛郎所进当争雄。就策丹青记祥瑞，御前飒爽来天风。从此人间不易得，得之胜得真花骢。昔年遗我一紫燕，正是蕃人远来献。我藏箧底馀廿年，王真君夫岂曾见。吴生读书有远志，比似名驹复何异。转将此画持赠生，要助天衢激昂气。吴生吴生意如何，赠汝锦段不足多。生年正壮吾老矣，他日乘肥莫忘此。
陪桂彦良先生宴董氏荷亭
作者：乌斯道
朝代：明
体裁：七言律诗

白头贤传晋阳归，十载风尘故旧稀。重会岂非天有待，尽欢宁觉地相违。云分野色来池馆，雨挟花香到客衣。处士要题诗满壁，金盘甘露博珠玑。
集杏花下
作者：乌斯道
朝代：明
体裁：古风

融风荡春和，芳葩粲当户。簇簇轻红繁，拂拂微馨吐。佳时集群英，崇光汎尊俎。兴怀答春阳，岂缘惜媚妩。素梅陨飘风，夭桃堕霪雨。良会不可期，尽乐饮此湑。
题兰
作者：乌斯道
朝代：明
体裁：七言绝句

血涴中原草不芳，幽花山上独飘香。倚风一笑青春过，只把深心答太阳。
题周樗庵隐居
作者：乌斯道
朝代：明

滁州太守老樗庵，橘圃投閒只自甘。门户背通深巷北，溪山横绝小楼南。春风鸟迹分花径，晴日蛛丝罥药篮。一月不闻城府事，晚凉随处倚清酣。出郭南来直到山，山云飞落小窗閒。熟知尘世空多事，已就仙人乞半间。邻圃雨馀分药去，溪潭日晚射鱼还。霜醪不用桥南买，春鸟春花亦解颜。
题周樗庵隐居·其一
作者：乌斯道
朝代：明
体裁：七言律诗

滁州太守老樗庵，橘圃投閒只自甘。门户背通深巷北，溪山横绝小楼南。春风鸟迹分花径，晴日蛛丝罥药篮。一月不闻城府事，晚凉随处倚清酣。
题周樗庵隐居其二
作者：乌斯道
朝代：明
体裁：七言律诗

出郭南来直到山，山云飞落小窗閒。熟知尘世空多事，已就仙人乞半间。邻圃雨馀分药去，溪潭日晚射鱼还。霜醪不用桥南买，春鸟春花亦解颜。
题嘉上人寄懒轩
作者：乌斯道
朝代：明
体裁：七言律诗

白云峰顶飞焦土，青林渡头多绿苔。寒涧自流门半掩，禅床不下客长来。晴风野马经檐过，细雨牵牛倚树开。馀子正从官道上，紫缨红帽走尘埃。
题坦腹江亭图
作者：乌斯道
朝代：明
体裁：古风

晴光耀丛芷，凉飙激微波。层云汎林麓，猿猱度烟萝。亭中有粲者，感慨亦何多。疏襟献苍天，天阙高嵯峨。北辕缪阡陌，南州阻江河。琅玕腹中富，奈此迟莫何。踟蹰眷鱼雁，悠悠泳春和。江山百灵集，凭虚一高歌。
题墨梅
作者：乌斯道
朝代：明
体裁：七言绝句

松斋不写玉纤纤，瘦影依稀隔翠帘。越女漫誇天下白，我心偏喜邑中黔。
题寒林远岫图
作者：乌斯道
朝代：明
体裁：古风

游子念故山，岁晏不得归。出门见林薄，日暮烟火微。关河渺千里，猿狖声正悲。况尔霜雪繁，鸟道不可跻。阳春固伊迩，奈此寒无衣。衣寒何足叹，所忧美人违。
题山水图
作者：乌斯道
朝代：明
体裁：五言律诗

莽莽群峰合，盘盘一径分。窗明丹灶火，松罥紫坛云。灵草千年长，名花五色殷。仙人骑白鹿，尘世已斜曛。
题屿公所画湘江万竹图
作者：乌斯道
朝代：明
体裁：七言律诗

遥望东南万竹林，连冈度坂玉萧森。满天风雨湘云冷，落日鱼龙楚泽深。翠袖倚时人去远，黄头歌罢思难禁。老禅挥洒缘何事，勾引新诗作凤吟。
题崆峒图送龙虎山何仲旭远游
作者：乌斯道
朝代：明
体裁：七言律诗

遥望崆峒入窅冥，几回招手问山灵。洞云直到于今紫，林木犹含太古青。叶满旧炉存宿火，藓封深穴有遗经。临风便欲随君去，先向江头洗鹤翎。
题慈湖书院壁
作者：乌斯道
朝代：明
体裁：七言绝句

法坐千年有哲人，考钟伐鼓荐蘩蘋。腾腾车骑门前过，谁识慈湖二月春。
题扇头山水赠殷本初
作者：乌斯道
朝代：明
体裁：五言律诗

海上神仙窟，分明入画图。山云连太白，溪水落东湖。路觉行边断，亭从僻处孤。直教殷处士，城市迹全无。
题教子升天龙图
作者：乌斯道
朝代：明
体裁：古风

大龙气势何奋疾，小龙两角犹茧栗。黑云上下风荡潏，前顾后随恐相失。怪态迸发胡为然，乃是教子飞上天。天宇荡荡足蜿蜒，下视鱼鳖徒深渊。我闻龙性自变化，若待教焉良可诧。僧繇道子意太奇，醉墨淋漓为此画。君不见葛陂杖、雷泽梭，倏忽妙用尚尔多，真龙之子宜如何。
题李尚宾御史九嵏山房图
作者：乌斯道
朝代：明
体裁：七言律诗

九嵏山人不复作，一时佳话至今存。瓦盆盛酒醉宾客，土穴贮书传子孙。树暗昭陵青满席，泉通渭水碧当门。几番欲往观陈迹，无奈秦关隔梦魂。
题江山枯木
作者：乌斯道
朝代：明
体裁：七言绝句

长江水落见龙亭，老树风高堕鹤翎。故里好山归梦远，春来空有蕨芽青。
题江村渔话图
作者：乌斯道
朝代：明
体裁：古风

青山玉立暮烟紫，雁雁低飞落秋水。树头斜日照寒沙，船杙寒潮两相倚。老翁共言知若何，定言江上有风波。乘潮撒网得鱼少，入市卖鱼钱不多。昨日螺蚌网中得，中有明珠人不识。我无所用还老龙，醉起推蓬四天碧。见说山中多蕨薇，采而食之无是非。虽是无鱼换村酒，也好寻仙看弈棋。我观此画倚江阁，耿耿无言山日落。何当走访真老渔，添我船头共盘礴。
题江阁燕坐图
作者：乌斯道
朝代：明
体裁：古风

青山凝微霭，澄江耀晴空。层坡积馀润，绿树披清风。彼美衣冠者，燕坐江阁中。手持高士传，目送归飞鸿。天朝罗俊髦，岩穴何舂容。吾知松关路，未启白云封。
题泉上人容膝斋
作者：乌斯道
朝代：明
体裁：七言律诗

世上木妖空突兀，山中茅屋好盘桓。敛裳宵逝陶元亮，坐榻皆穿管幼安。紫石绕檐云起伏，碧流当户月清寒。上人遮莫傍人笑，自觉维摩丈室宽。
题海角石
作者：乌斯道
朝代：明
体裁：七言律诗

石起孤峰指北堂，娟娟玉笋半寻强。气涵海底千年润，地引山根一脉长。昔日谁留清玩在，閒云自益小亭凉。一从开辟高多少，直欲从容问五羊。
题画三首
作者：乌斯道
朝代：明

江水江蒲随路转，山云山树逐人来。青春不负骑驴客，恰待鸟啼花乱开。水气腾腾浮草阁，山光冉冉落楸枰。不知此地谁为主，招得幽人有胜情。白云滚滚扶山起，碧藓离离着地匀。赴陇鹤书天外远，草庐空老读书人。
题画三首·其一
作者：乌斯道
朝代：明
体裁：七言绝句

江水江蒲随路转，山云山树逐人来。青春不负骑驴客，恰待鸟啼花乱开。
题画三首·其三
作者：乌斯道
朝代：明
体裁：七言绝句

白云滚滚扶山起，碧藓离离着地匀。赴陇鹤书天外远，草庐空老读书人。
题画三首·其二
作者：乌斯道
朝代：明
体裁：七言绝句

水气腾腾浮草阁，山光冉冉落楸枰。不知此地谁为主，招得幽人有胜情。
题画马
作者：乌斯道
朝代：明
体裁：七言绝句

目光闪电气冲霄，几度悲鸣夜寂寥。万里沙场风飒飒，将军谁是霍嫖姚。
题秋江独钓图
作者：乌斯道
朝代：明
体裁：七言律诗

绿筠红树满芳洲，此处垂纶独对秋。身世百年双白鸟，风烟万里一扁舟。水明鲛室珠光动，日照仙山玉气浮。只恐天才微漏泄，文章传到凤池头。
题胡仲厚所画山水图
作者：乌斯道
朝代：明
体裁：古风

胡隐君，画山水，伧笔俱匀世无比。平生出入范华原，范有声名抗关李。乱山壁立气势雄，盘礴造化搏空濛。我走江南不可见，无乃嵩华烟云中。况有层峦积飞雪，万丈寒光耀天阙。正似玉龙天上来，虎豹出林肝胆裂。河流横绝水成梁，关门阴阴道路长。谷口桃花旧开处，藤萝古屋烟苍苍。东崦琳宫炫楼阁，中有神仙税黄鹤。凤笙麟脯醉琼浆，静看松飙起寥廓。远山隔水何冥冥，放游不得呼山灵。但见轻云过山去，云边一点芙蓉青。隐君今老矣，挥洒已绝笔。好事得盈尺，重之如异物。朱君对此酌春酒，兴入高深不论斗。呼我共醉山水间，古今消凝一回首。
题钓图
作者：乌斯道
朝代：明
体裁：七言绝句

我欲沧江把钓竿，含沙拍塞可心寒。此中端是谁家子，秋水孤舟坐得安。
题镏商观弈图
作者：乌斯道
朝代：明
体裁：古风

洞中隐隐鸣玉杵，洞口泠泠滴钟乳。何物山人云满身，目有神光面如女。口谈天地觉支离，托意手谈无是非。力守中虚得玄牝，扫除边幅窥玄机。玄机一破有真乐，黑白不令双眼迷。高驾飞龙游恍惚，缓骑日月无东西。寻复遐征览八极，金井垂莲献佳色。秦关赵璧任相持，我道纷然争不得。山中云路何时通，采樵突入苍髯翁。倚徙旁观如啖蔗，骨毛渐渐生清风。下界儿孙已成鬼，更为从容看孤子。大浸稽天金石流，出入纵横不曾死。斧柯烂尽斧有灵，直使再三穷杳冥。倘自苍茫下山去，白头老瘦何足惊。大唐画工观察使，寄兴云霞知此意。霜纨笔法似轻霏，散作凉飙激人世。
题隐士图况史佥事
作者：乌斯道
朝代：明
体裁：五言律诗

有客清风坐，乾坤一老身。昔年曾补衮，今日且垂纶。江水为襟带，云山自主宾。只愁难久遁，丹诏下枫宸。
题马图
作者：乌斯道
朝代：明
体裁：乐府曲辞

马何良，金吾出。神英英，膂仡仡。钱联联，玉栗栗。劣剽轻兮，陋駻突。马何徕，涉流沙。千日奇，万里嘉。�天闲，志靡它。天闲远兮，人弗姱。马何厄，勿歔欷。雄杰丧，战伐滋。枭骑角，驭者谁。于斯息兮，待其时。
饮天游室夜大雨移席有作
作者：乌斯道
朝代：明
体裁：古风

炎歊尼欢宴，露坐希夜长。望舒閟金波，屏翳决银潢。飞廉亦驰骤，万马集战场。孱姿或沮丧，壮怀当激昂。丈夫干化机，晦冥宁我伤。清酤既不匮，华灯岂辞张。楚歌激忠肝，越吟思远乡。卜昼固前闻，夜饮诗所臧。愿言各尽醉，顷刻远相望。缅怀芙蓉洲，池阁风雨凉。遗音若金石，百载不能忘。
马食粟
作者：乌斯道
朝代：明
体裁：乐府曲辞

马食粟，马食粟，一閒二百匹，一食一百斛。去年大旱人苦饥，草根食尽食木皮。官司徵粟喂官马，马何贵重人何微。人心不敢怨，只愿官马肥。官马肥，走若飞，江南江北正格斗，将军杀贼要马骑。
高凉邹通守以诗寄予石龙次韵奉答
作者：乌斯道
朝代：明
体裁：五言律诗

廿年求一见，万里得相亲。明月宁无酒，青山实有邻。天垂南海阔，水涨北溪新。不遂重簪盍，空惭满面尘。
默斋诗五十韵为黄仁则赋
作者：乌斯道
朝代：明
体裁：五言排律

矫俗君思默，中情我为申。自箴殊搰搰，同志故忞忞。太上安耕凿，淳氓绝喜嗔。秋风看落木，山鸟听啼春。世道骎骎降，言辞渐渐频。网罗成顷刻，枝叶长逡巡。或恐流为祸，深令教以身。交承惟礼乐，行坐正簪绅。悃愊通金石，精诚感鬼神。坤元蕃草木，天象粲星辰。合味宣尼叹，宜追卫武尘。三缄铭有为，千里缪何因。简册垂谟训，文章重石钧。卮言当日出，详说总天论。一字难轻议，千年不易泯。郢斤宁见垩，扁斲似无轮。亦有情难辍，仍多志欲信。鬷明遭叔向，子产罪诸陈。肯为名誇世，非图口禦人。啍啍如郦陆，喋喋类仪秦。吾悼今成俗，人胡不反淳。笙簧争鼓舌，剑戟起摇唇。鸩毒先甘软，狐疑剧苦辛。誓将惩澶漫，直欲扫谵谆。绝意鸣坚白，无心著美新。轻浮机不密，繁缛道逾湮。雍也何曾佞，回欤只守仁。坐忘终不妄，目击自全真。张镜心非窳，田光学未醇。杀身空殉节，杜口鉴群伦。月旦从评我，春秋任直臣。閒居甘寂寞，终老谢纷纶。蠡测聊如此，龟占谅未臻。颓波谁复障，古井独无沦。涉涧衣尝揭，滋兰佩已纫。文能传纪述，策可应咨询。阅岁知非近，抠衣见是亲。扁斋犹自警，修轨足堪遵。旧日曾趋座，于今愿卜邻。靡争为避世，无谄岂嫌贫。水际看花柳，山中迭主宾。远招云作介，旁礼石为僎。明月青松榻，凉风白氎巾。弹琴通至意，挥麈示玄津。醉眼耽耽共，虚怀衎衎均。喻观齐物马，诗想二南麟。似是安成讼，终将免遘屯。未优金马诏，且作葛天民。绿野焉推度，黄山绝胜鄞。只愁难遂志，耿耿对高旻。
龙渊有珍宝
作者：乌斯道
朝代：明
体裁：乐府曲辞

龙渊有珍宝，珊瑚与木难。贪者入波涛，出入渤澥间。手持珍宝归，富盛良不艰。邻女相夸耀，小儿多腼颜。贪夫之贪终不了，再入龙渊探珍宝。老龙崛起白日昏，大浪飞来雪山倒。等閒性命断柔丝，鱼鳖饫餐乌啄之。爷娘妻子仰天哭，珍宝如山亦奚为。
罗江怨
作者：乐府
朝代：明
体裁：曲

香罗带一更夜气清。瑶阶露零。奴家等得镫半昏。强将针黹度閒情。也，思量薄幸，全无志诚。今宵那搭花径行。一江风撇得人冷冷清清。门掩孤帏静。红鸳被怎温。红鸳被怎温。青鸾梦未成。又感起相思病。
辞朝
作者：乐韶凤
朝代：明
体裁：七言律诗

壮年扈跸侍龙颜，几度承恩虎豹关。环佩陛辞人似玉，旌旗阶引象如山。忠勤恋主心犹赤，潦倒还乡鬓已斑。明日淮西瞻望处，九重宫阙五云间。
送滁守周鼎秩满复任
作者：乐韶凤
朝代：明
体裁：古风

圣代车书一，登庸崇俊良。礼罗天下士，铨选核精详。维时使君贤，经术成老苍。较艺骋奇健，机发能穿杨。云深阊阖开，韦素拜天皇。服命展骥足，弦歌殊未央。莱芜既奏最，五马来滁阳。滁阳古名郡，前修政声扬。世际昌运期，赫奕神龙骧。天戈一挥埽，晏然静八荒。疆理廓汉宋，雍熙绍虞唐。郡县古封国，守令诚赞襄。煌煌大驾来，迢迢山驿长。矧复凋瘵馀，编氓杂淳庞。騋牝遍畿甸，闾阎课耕桑。处置谅惟艰，敷布政有常。奉承良靡倦，抚字亦多方。政平淮土安，报最信无双。锡宴新恩渥，重开旧印章。琅琊青入望，滁水绿弥茫。父老应郊候，群僚拟进觞。通衢欢蔼蔼，田野喜洋洋。云开丰岭出，亭古酿泉香。莅政中都近，蜚声舆论扬。愿言终此惠，遗爱咏甘棠。而我藉馀荫，丰年储稻粱。归来松林下，哦诗颂龚黄。会看屏疏徵，勋业佐岩廊。
思家
作者：乐頀
朝代：明
体裁：五言绝句

湮云暗重林，悲风动高阁。独坐悄无言，泪续檐花落。
入塞
作者：乔世宁
朝代：明

沙海烽尘息，将军奏凯还。九边传露布，一夜到甘泉。天子开麟阁，都人望马鞭。定知金市里，甲第在今年。
关山月
作者：乔世宁
朝代：明

关山一片月，扬彩射金微。胡马中宵动，天街七晕围。将军横塞角，少妇捣边衣。为有刀头望，长看破镜飞。
商南寄溪田
作者：乔世宁
朝代：明
体裁：七言律诗

移家远傍碧山庐，为爱烟萝此定居。蓬巷有人时问字，洞岩深处好藏书。过逢况对春宵雨，晤语频来长者车。别后更悬芝草梦，关云北望渺愁予。
寄王太史元思谪戍玉垒
作者：乔世宁
朝代：明

学士两朝供奉年，上林词赋万人传。一从玉垒长为客，几放金鸡未拟还。闻道买田临灌口，能忘归马向秦川。五陵他日多豪俊，空望城南尺五天。
捣衣
作者：乔世宁
朝代：明

城上秋风木叶飞，城中思妇捣寒衣。谁怜此夜肠空断，独恨经年戍不归。声度陇云传玉塞，心随关月到金微。相思更有残机锦，愿逐长安一雁飞。
春雁
作者：乔世宁
朝代：明
体裁：五言律诗

春风才几日，江雁已春声。关路何时返，乡愁为尔生。望穷遥汉影，不尽倚楼情。却忆金河北，人同出塞行。